Publicado por Irene San Sebastian diciembre 22, 2011\nAzken mendean Vitoria-Gasteiz udalerriaren eraldaketa sakona bizitu izan da.\n1181. urtean sortua, Gaztelarako bidean kokatzen zen hiribildua zen eta bere inguruan kokatu ziren nekazariak 6 eta 12 km.ko erradioetan zeuden nukleoetan. Hiriaren eta herrixken arteko elkarbizitza erabatekoa zen, batak bestea behar baitzuen biziraupenerako. Erdian Gasteiz, zentru ekonomiko bilakatu zen azoka baten existentziagatik eta sistemak era honetan iraun zuen industrializazioa eman bitartean.\nIndustrializazioarekin, gizartea hirira hurbildu zen lan bila, exodoari hasiera emanez. Auzoak jendez ustu ziren, Gasteiz-ek eskaintzen zituen aukeren aurrean ezin erantzunez. Hortaz, hiria indartsuago eta herriak ahulago bilakatu ziren. Gasteiz EAEko hiriburu bilakatu izana 1950ean, hiriaren garapen azkarrari hasiera eman zion, mende batean zuen azalera hamarkoiztuz eta biztanleria bostkoiztuz, gutxienez. Gaur egun, Gasteizek indarra du udalerri guztian zentru administratibo, sozial, ekonomiko, kultural eta azken hamarkadan berdea gisa.\nHonek desoreka bat eragin du udalerrian, herrien eta hirien artean, eta OREKA hori berreskuratzea da gure helburua, hiria herriara gerturatu eta herriak hiriaren aukera guztiak aprobetxatu ditzan.\nUribarri Nagusia, bizitza erabilera soilik duen herria da, herriko sozietatea eta biltegia izanik eskaintzen dituen zerbitzu bakarrak. 50 biztanle izanik, aukera gutxi du Gasteizekin konpetitu eta autosufizientea izateko, zerbitzuei dagokionez. 12km.ko eraztunean kokatzen da; eraztun hau Gasteizko mendialdearen magalean dago eta gaur egun GR-25 luzera handiko ibilbideak osatzen du.\nOreka berreskuratze prozesuan, hainbat ekintza burutuko dira;\nHiria eta herriaren arteko kontaktua berreskuratzea izango da lehen helburua, bien arteko lotura faltak eragin baitu herrien degradazioa.\nUribarriren kasuan, erreka hori Santo Tomas izango litzake, Uribarri-Salburua biltzen dituen erradiala hain zuzen. Metroaren garapenak, bideak lotzen dituen herrien garapena dakar eskutik eta jendearen joan-etorriak herri hauek potentziatzeko aukera ematen du, turistikoki zein bizitegi modura. Bideak gainera, fauna eta flora erregenerazioa, merenderoak, iturriak eta bestelako zerbitzuez hornituko da.\nUribarri Nagusia mendi-eraztunean kokatuz, bideak Gasteizko eraztun berdea eta GR-25 mendi eraztuna lotzen ditu. Azken honek aukera ezin hobea eskaintzen du hiritarrak mendira gerturatu eta oinez, bizikletaz, zein zaldiz egoera naturalean dagoen inguruaz gozatzeko. Zalditegiak beraz, herrira jendea erakartzeko balio lezake: aitzakia bat da aisialdiaz gain, herriari bizitza itzultzeko.\nKatalogoan teknika tradizionalak eta industrializatuak bateratu dira, arkitektura eskuragarri bat egin ahal izateko, bertako biztanleen eskura (landa biztanleak) egongo dena. Helburua beraz, katalogo honen aplikazio zuzena da arkitektura garaikidea edonork egin lezakeela demostratu ahal izateko; garaikidetzat ulertzen da, garaiarekin eta lekuarekin konsekuentea den proiektua. Edornok aldi baterako eskuartzeekin, modu sistematiko eta egokian aplikatuz gero kohesioa duen proiektu bat osatu lezake, gizartean onartua izan daitekeen proiektua hain zuzen. Teknika arrotzik edo arrarorik gabe kalitate handiko arkitektura egitea posible dela erakutsiko da.\nGainera, kritika bat da hiritarrek herrietan egiten dituzten txalet eta eraikin “bernakularrei”, beren antzekotasunak estetikoak baitira soilik eta arkitektura “pseudo herrikoia” imitatzen baitute.\nKatalogoa hainbat zatitan banatu da eraikitze prozesuaren arabera:\nMaterial berziklatuak zein, inguruan eskuratzeko errazak diren materialak erabiliz, egitura muntai baten prozesua adierazi da, bolumen maximoko eraikina erabiliz horretarako; eraikin honek adibide izan nahi baitu garatu nahi diren eraikinetako prozesua erakusteko. Eraikitze prozesua behetik gora antolatu da ere zimenduetatik hasi eta lurrak zein estalki euskarrietaraino.\nZimenduak, inguratzaile eta betegarriez osatzen dira guztiak. Inguratzaileak, kapa iragazgaitza izango dira lurrarekin kontaktuan eta traktore gurpilak, pintura ontziak, zakarrontziak, ur biltegia eta saneamenduko hormigoizko tutuak erabili dira helburu horrekin. Betegarriak, inguratzailea beteko du eta etxean eginiko hormigoia, adobea, adreilu eta teila zatiak eta morteroa erabiliz.\n_ Lotura elementuak\nZimendua eta gainerako egituraren lotura egiteko erabiliko diren babes elementuak: neumatikoak eta plastiko zatiak izan daitezke, lurretik kapilaritatez ura egitura sartzea eragotziko dutenak hain zuzen.\n_ Egitura nagusia\nModulu sistema batean oinarritzen da eraikina. Lau modulu desberdin eskaintzen dira 12m.ko fatxada desberdinak konposatzeko, beharren eta gustuen arabera konposatuz. Aukera desberdinak ere katalogoan jaso dira, eraikinaren izaeraren eta beharren arabera bata edo bestea aukeratu daitezen.\nModuluak egurrezko listoiez eraikiko dira eta hauen montaketa iltzez egiteko modukoa izango da, Amerikar Balloon Frame egituraren antzera. Modulu hauek bata bestearen gainean pilatuko dira aukeratu den eraikinaren perfilaren arabera, hau osatu arte. Listoi guztiak neurri normalizatuak erabiliko dituzte, hau da 50x15cm, eskuz lantzeko egokiak diren luzeretan eta bere garraioa autoz egin ahal izateko moduan, 1,5-3-6m.\nModuluak: 3x3m (karratua), 3x1,5m (30º), 3x1,5x3m (30º, aurrekoaren jarraipen gisa) eta 3x3m (45º).\n_ Solairua eta estalkia\nOndorengo akabera elementuak jasoko dituzten bigarren maialko egurrezko egitura osatzen dute eta lehen mailako egituraren gainean ezarriko dira. 30x30cm.tako sekzioa duten listoiak, paraleloki kokaturiko fatxadetan apoiatuko dira, eta hauen gainean jarriko dira 50x15cm listoiak, perpendikularki. Hau guztiak pilaketa metodozko eraiketa baten osagarri dira, muntai errazak eta sistematikoak, eraikuntza perfil guztiei erantzunez.\n2. EGITURA OSAGARRIA\nAurreko egituraren gaineko deribazioak dira, situazio desberdieni erantzuna eman eta eraikin guztiei egokitzeko bideratuak.\nEskailerak egiteko bi metodo proposatu dira: modulu bidez eraikita eta habeetan edo solairuetako bigarren maialko egituran apoiatuko den habeen sistema bidez. Bi metodoak erabat egurrez eraikiko dira eta iltzez osatuko dira lotura guztiak.\n_ Gehikuntza sistema\nAipatu bezala Arabako lautadan eraikuntza sistema gehikuntzaz garatu da mendeetan zehar, behar berriei aukera emanez, eraikin handi berririk eraiki gabe. Sistema bera jarraitu nahi da Uribarriko eraikin berrietan, Arabar tradizioari jarraitasuna eman eta eraikin berriak herrian ondo integratu daitezen. Hori dela eta moduluen arteko lotura zein moduluak, dauden etxebizitzera gehitzeko moduak aztertu dira, soluzio berdin eta erraz bat eskainiz. 30x30cm.tako sekzioa duten 6m tako egurrezko zutabeak erabiliz, egitura berria zaharretara zein ondoko egiturara elkartu daitezke elementu independiente gisa. Mugimendu diferentziak direla eta lotura hau, minimoa izatea erabaki da, isolamenduak kasu batean zein modulu perpendikularrak bestean, izango direlarik bi eraikinen arteko lotura elementua.\nEgitura nagusiari zein bigarren mailakoari gainjarriko zaizkion elementuz osatuko da katalogoa, beharren arabera erabakiko direlarik akaberak zein eraikinak izango duen itxura. Proposatu diren akabera guztiak material berrerabilgarriz zein eskura errazak diren materialak erabiliz egin dira eta fatxadaren bizitasuna kontuan hartu da, nekazal inguruan egonik.\nModuluak erabili dira fatxada sistema eraikitzeko oinarrizko elementu gisa. Moduluak aldi berean hiru zatitan zatitu dira, erantzun egokiago eta aukera anitzak emateko. Zatiketa hau 50x15cm.tako listoiak erabiliz osatu da eta loturak iltzez egiteko prestatu dira.\nZatiketa honen ondorioz sorturiko espazioak elementu desberdinak jaso ditzake eta isolamendu zein biltegi bezala erabiltzeko aukera ematen dute. Kanpoko akabera, moduluari gainjarrita osatzen da eta zatiketaren osagarri zein autosufiziente izan daiteke. Erabilitako materialak, aukera ugari ematea dute helburu baina guztiak Uribarri inguruan aurkitu daitezken materialak dira.\nFatxadaren jarraipen gisa proposatu da, bigarren mailako egituraren gainean jarritako gapirioen gainean. Tartean eraikinaren erabileraren arabera, isolamendua proposatu daiteke edo aire ganbera bat utzi. Estalkian erabiliko diren materialak fatxadan erabili diren berdinak dira, unitate izaera hori potentziatu eta jarraipen teoriko bat osatuz.\n_ Barne banaketak eta zoruak\nHauek aurretik eraikitako zoruaren gainean kokatuko dira eta hauen erabilera ez da derrigorrezkoa izango. Erabileren arabera erabakitako akaberak ezartzea eta kokapena erraza izatea da helburua. Metodo tradizionalak erabili dira egurrez barne banaketak egiteko eta egurrez zein adobe edo zeramikaz lurren bukaera emateko.\nModuluen erabilera eraikitze minimoa bada ere, gehiketaz berriz ere, eraikin minimo horri elementu desberdinak gainjarri litzaizkioke, erabilera anitzei erantzun eta eraikinak gizakien behar guztiei erantzungo dien makina bezala. Gehigarri hauek, kanpoko enpresetatik ekarritako modulu edo objetu osatuak eraikin modularrean integratzeko ahalmena dutela erakutsi nahi da, elementu hauek herrian traba bat izan gabe.\nGiro internazionaleko hainbat enpresak eskaintzen dituzten elementuak erabili dira katalogoaren sekzio hau osatzeko, eraikitzailearen aukera baztertu gabe beti ere. Enpresa hauetako elementuak proposamen bat izan nahi dute, inolaz ere ez inposatua.\nErabili diren elementua honakoak dira:\nDeba bailarako ULMA enpresako negutegiak hartu dira oinarri. Negutegien barneko modulu eraiketa eta negutegia albo zein aurre gehigarri gisa dira aztertu diren proposamenak eta bere eraikuntza xehetasunak garatu dira, emaitza oso eta konplexuak eskainiz.\nTECHNOSILOS enpresa iberiarraren eskaintzan oinarritu dira silo normalizatuak. Siloen biltegi izaera kontuan hartuz hauen kokapen desberdinak aztertu dira eraikuntza modularraren alboan zein barruan.\nEraikinaren gehigarri diren lau modulu mota proposatu dira 30x30cm.tako egur listoiez eraikiak denak. Eraikina modu errazean handitu edo erabilerak gehitzeko aukera ematea da helburu beste modulu baten eraikuntza erabili gabe.\nGizartearen kontzientziazio etapa honetan herritarren energia sortzeko bide “berdea” proposatzen zaie eraikinaren alboan zein eraikinean bertan. Honekin, energia sortzeko bide tradizionala errealitate bihurtu nahi da Arabako lautadan.\nAireztapeneko elementuak fatxadan ezartzeko aukera erraza eskaitzen da traba estetiko bat izan ez daitezen eta hasieratik eraikitze proposamenean ezartzeko. Altzairu erdoilgaitzezko tutu normalizatuek, gehigarri honen aukera potentziatzen du.\nHerriaren izaera nekazaria haztu gabe, bilketa prozesua errazteko metodo dira garabiak eta DOMETI enpresa italiarrak eskaintzen dituen garabiez baliatuz, eraikuntzan integratze dira egituraren zati gisa.\nKatalogo hau eraikuntza metodo edo sistema baten zati da eta eraikuntza prozesu baten sintesia biltzen du, edozein beharrei erantzun egokia baina aldi berean koerentea emanez. Metodo hau erabiliz, herriaren berreraiketari hasiera eman zaio, zalditegiaren proiektuarekin.\nEraikuntza modularra, metodoan aurkeztu diren baliabideak erabili dira eraikin hau proiektatzeko garaian.\n12 zaldirentzako lekua duen zalditegia, jadanik herrian dagoen txalet bati gehi jarri zaio, honen izaera hiritarra aldatu eta herriari zerbitzu turistiko bat eskaintzeko.\n6x6m.ko zortzi moduluz osatzen den egurrezko eraikina da eta komunikazio ardatz bat du moduluei gainjarritako aterpe batez erakita. Dagoen etxearekiko lotura 3x6m.ko erakin batez burutzen da, bulego erabilera duena. 52m luze den ardatz honi lotzen zaizkio bukaeran, biltegi diren siloak eta ardatzari perpendikular jarritako estalkiak, barne patio bat mugatzen du, zalditegiaren erabilerakoa izango dena. Egurrezko fatxada lauak eraikin minimalista baten itxuran eragiten eta ingurura ondo integratzen den eraikina osatu nahi du.\nMetodoaren aplikazio zuzenez egin den proiektua izanik, katalogoa erabilita arkitektura moderno eta abastraktua (funtzionalimoaz gain estetika bilatuz) egitea posible dela erakutsi nahi da, hormigoiaren eta aldez aurretik erabat proiektatua izan den eraikinak adibide erabili gabe.\nHau da katalogoaren aplikazioarekin proiektatu den lehen eraikina, eta herriaren berreraiketa eta etorkizuneko eraikuntzak, metodo honi jarraikiz proiektatzea da helburua.\nHurrengo entregan aplikazio modu gehiago proposatuko dira.


Proposizio analitikoak eta sintetikoak – Gizapedia\nProposizio analitikoak, haien egituraren analisi soiletik, hots, haien hitzen esanahien azterketatik, egiazkoak diren ala ez jakin daitezkeen proposizioak dira. Proposizio sintetikoen egiazkotasuna aztertzeko , berriz, proposizioaren egitura nahiz kontrastazio enpirikoa (gauzak errealitatean horrela diren, alegia) behar dira. Adibidez, "korrika egiteko, hankak mugitu beharko dituzu" proposizio analitikoa da (korrika egitearen definizioa besterik ez da); baina "korrika eginez, lehenago helduko zara" proposizioa sintetikoa da (egiaztatu beharko da benetan lehenago helduko den, baliteke eta bidean erortzea). Bereziketa garrantzitsua da Kanten epistemologian.\nEpistemologian, analisia kontzeptu edo fenomeno bat bere osagaietan zatitu eta horiei erreparatuz aztertzea da. Ikuspuntu kontrajarria sintesia da, osagaiak bilduz osotasuna eratzen duena. Analisia korronte eta eskola filosofiko…


Euskal Herria Bildu - Erreskatea baino, banketxeen jarduna ikertu, auziperatu eta zigortu behar da\nErreskatea baino, banketxeen jarduna ikertu, auziperatu eta zigortu behar da\nLehenik eta behin, erreskatearen inguruan eta orohar, krisi sozioekonomikoaren inguruan, Espainiako gobernua ixilpean egiten ari den kudeaketa salatu nahi dugu.\nEz PPk, ezta PSOEren aurreko gobernuak ere ez diete herritarrei hartzen ari ziren eta ari diren erabakiez galdetu. Eta are gutxiago erabaki horiek herritarrengan izango duten ondorioez. Herritarrek ezin dute arduradun politiko eta ekonomikoek egin duten kudeaketa negargarriaren erantzule izan.\nBestetik, Alderdi Popularraren jarrera prepotentea salatu nahi dugu: batetik ez duelako arduradun horien konparezentzia eta azalpenik nahi eta bestetik, eufemismoak erabailiz gezurretan ari delako etengabe.\nNola esan dezakete Espainiako gobernuak erreskate honek ez duela herritarrengan eraginik izango, baldin eta erreskatea bera FROB delakoak kudeatuko badu eta beraz, mailegu hori Estatuko zor bezala agertuko bada.\nBanketxeek ez dute erreskaterik behar. Egin behar dena zera da: banketxeen jarduna ikertu, auziperatu eta zigortu.\nAlderdi Popularrak berehala azaldu behar du zeintzuk diren erreskatearen baldintzak eta beraz, zer nolako ondorioak izango dituen herritarrengan. Zein da mailegu horren letra txikia? Galera ekonomikoak gizarteratu eta irabaziak pribatizatu. Horixe da PP egiten ari dena.\nEredu hau irauli eta bestelako eredu sozioekonomikoa jarri behar da martxan. Hasteko eta behin, benetako banku publikoaren aldeko apustua egin beharra dago. Guk behintzat, horixe aldarrikatzen dugu Euskal Herriarentzat.\nEuskal herritarrek ez dezatela xoxik ordaindu. Horregatik, deia luzatzen diegu Lopez eta Barcinaren gobernuei, Espainiako gobernuak har ditzakeen neurriei aurre egin diezaiotela.\nJoan den larunbatetik, arrazoi bat gehiago dugu nafarrok, gipuzkoarrok, arabarrok eta bizkaitarrok, gure bide propioari ekin eta bestelako proiektu eta errealitate berri bat eraikitzeko. Alternatiba sozioekonomikoa behar dugu eta ezker subiranismoa ordezkatzen duten indar politikoek aurkeztu duten alternatiba izan daiteke hain zuzen, horretarako lehen urratsa.\nEsana dugu jada. Rajoyk ez dezala Euskal Herriko argazkia estatukoarekin nahastu. Eta atzo gertatutakoa arretaz begiratu dezala: Donostian ilusioa eta proiektu berri baten isla den koalizioaren aurkezpena egin ezkerreko indar subiranistek, eta Madrilen aldiz, alarma gorria, urduritasuna eta proiektu baten gainbehera erakusten zuen agerraldia egin zuen Espainiako presidenteak.\nBerriro diogu: ekonomia arlokoa ez da Espainiak duen defizit handiena. Krisi ekonomikoari politikoa, instituzionala eta proiektuzkoa gehitu behar dio Espainiak.\nEzkerreko subiranistok, argi dugu zein den jarraitu beharreko bidea.


Berria | Egilea | Berria\nEz da zalerik izango kopako finalean\nCarolina Darias Osasun ministroak nabarmendu du jende pilaketak ekidin behar direla. Espainiako Futbol Federazioak presazko bilerara deitu ditu bihar Athletic eta Reala. Eusko Jaurlaritzak adierazi du ez dela garai egokia jendea estadioetara joatera bultzatzeko.\nHautatu dituzte 111 Akademiaren sarirako bost finalistak\nJoxean Agirre, Uxue Alberdi, Luis Garde, Idoia Garzes eta Pello Lizarralde idazleen lanik berrienak daude hautagaien artean. Apiril amaieran jakinaraziko dute zeinentzat izango den saria.\nJose Grazenea margolaria hil da\nUr taldearen sortzaileetako bat izan zen, 1965ean, eta bakarkako bidean segitu zuen hurrengo hamarkadetan. 94 urterekin hil da.\nPablo Hasel Lleidako Unibertsitatean itxi da\nRap kantari kataluniarraren aldeko plataformak jakinarazi duenez, atxilotzea eragotzi nahi du.\nPEN Translates sarietako bat eman diote 'Miñan'-i\nAmets Arzallusen eta Ibrahima Balderen liburuaren ingelesezko itzulpenak jaso du saria, 'Little Brother'-ek.


Berrienak, forman egoteko | Hegoaldeko Txokoa\n← Inauteriak Tolosako kaleetan\nHauster eguna gaur →\nPosted on otsaila 17, 2015\tby hegoaldeuskaltegia\nBetiko kirolak alde batera utzi genituen hasiera batean, eta orain, gimnasioko makinetan lan egiteaz aspertu gara, antza.\nAquafitness, fit ball, body combat, aquaspinnig, Body ballance, aeroyoga… Gimnasia-modu berriak agertzen ari dira etengabe, era atseginean osasuna hobetzeaz kezkatuak dauden pertsonen eskaerari erantzunez.\nHorrelakorik probatu al duzu inoiz? Aukeratzekotan, zein aukeratuko zenuke?\n10 erantzun Berrienak, forman egoteko -ri\n5:02 pm otsaila 19, 2015\nGaur egun kirola egitea oso garrantzitsua da, bai kiroldegian, bai gizarte etxean, bai taldean kirol, bai banakoan kirol. Kirolak dohainik izan daitezke eta ordainketako, esate baterako, korrika egiteko beharrezkoa zapatillak soilik eta aitzitik, boxeo egiteko gimnasio batera joatea beharrezkoa da.\nHalaber, urteak pasatu ahala jendea denetarik aspertzen da eta kirolak ez dira izango salbuespen bat. Hori dela eta, berri kirolak sortzen ari dira.\nNi orain dela hiru urte aquagymen apuntatu nintzen hiru hilabete eta asko gustatzen zitzaidan eta baita iaz ere. Aurten denbora faltagatik ezin izan naiz. Nire ustez, oso ondo daude, kirola egiten duzun bitartean dibertitzen zara.\nBukatzeko, azken urteetan, kirol-mota hau modan daude, uste dut arrakasta dutela berriak izateagatik; ez dakiguna da noiz arte.\n5:10 pm otsaila 19, 2015\nNik iaz zumba egin nuen eta oso gustora nengoen baina, ordutegiagatik utzi egin behar izan nuen. Askoz gehiago gustatzen zait zumba, makinak edo aerobik baino. Niri, motzagoa egiten zaizkit musika daukaten kirolak eta gainera, dantzatzea asko gustatzen zait horregatik, zumba hau guztia daukanez orduak pasatzen ziren ni enteratu gabe. Noizean behin, masterclass-ak egiten dituzte eta hauek, hiru edo bost geldi gabe ordukoak dira eta batzuetan joaten naiz kirol pixka bat egiteagatik.\n1:00 pm otsaila 20, 2015\nKirola egitekoak direnak, ez dut uste betiko kirolak alde batera utzi dituztenik, eta betidanik makinetan lan egiten dutenak ere ez.\nGimnasia-modu berriak agertzen ari dira, batez ere gero eta kiroleko aditu gehiago daudelako, eta kirola egiten ez dituztenak aspaldiko partez baita iñoiz egin ez dutenek animatzeko. Jende askori, adibidez, korrika edo bizikleta egiteak azpertzen diete, eta gimnasia-modu berriotan dibertitsen dira eta aldi berean osasuna indartzen dute.\nKirola sustatzea primeran dago, gure osasunerako garrantzi haundia daukalako, eta esaera zaharra dioenez; Osasuna munduko ondasuna.\n4:27 pm otsaila 20, 2015\nGimnasia-modu berriak agertzen ari direla enteratu berri naiz. Gaur egun, jende askok egiten du kirola, batzuk osasunagatik kirola egiteko beharrean daudelako ; beste batzuek, berriz, bere gustukoa delako. Kirola derrigorrean praktikatzen dutenentzat kirol berri hauek sortu dituztelakoan nago. Beharbada, beti gauza bera egiteaz aspertu dira.\nArgi dago ni ez naizela horietariko bat. Baliteke pertsona tradizional bat izatea, baina nik betiko kirola praktikatzea gustuko dut. Beraz, nik ez dut inoiz horrelakorik probatu. Burutik ere ez zait pasatu ! Baina aukeratzekotan, aquaspinning aukeratuko nuke, igeri egitea eta spinning praktikatzea gustatzen zaidalako. Hortaz, biak batera egiteak arreta ematen dit.\n8:30 pm otsaila 20, 2015\nGaur egun, gero eta jende gehiagok edozein modua erabakitzen du forma egoteko.\nAlabaina, forman egoteko ez ezik, desestresatzeko ere, aukeratzen du. Nire kasua adibidez, bigarren arrazoia da. Egunero, egun osoa eserita egoten naizenez eta gainera oso urduria naizenez, urduritasun hori edozein modutaz kendu behar dut, eta egia esanda, funtzionatzen dut.\nNik ekintza asko frogatu dut eta gehien gustatzen zaizkidanak musikarekin egiten ditudanak dira, hala nola, aerobic, step, body combat, body pump, spinning, eta abar.\nOso ondo pasatzen dudalakoan, nire gorputzarentzat ondo datorkidalakoan eta harreman asko egiten dudalakoan nago.\nBukatzeko, denbora gehiago edukiko banu, ekintza gehiago egingo nuke, baina makinak izan ezik, ez zaizkit batere gustatzen.\n11:21 am otsaila 22, 2015\nGaur-gaurkoz, euskaltegiagatik ez daukat denborarik kirola egiteko… Denbora izatekotan igerilekura joango nintzateke… Betidanik igeri egitea gustukoa dut, halaber, lasaitzen nau… Hala ere, spining eta fit ball frogatu egin ditut eta primerako kirolak direlakoan nago…\nEgia da egiten dugun kirolak aldatzen ari direla… Baina kontutan izan behar dugu gauza berriak frogatzea gustatzen zaigula , bestela aspertzen garela… Demagun, kirolak ez direla aldatzen. Segituko zenuen oraindik, 20 urte pasa ondoren, aerobic klase berak egiten? Zalantzarik gabe ezetz esango nuke…\nraki -k dio:\n8:15 pm otsaila 22, 2015\nGaur egungo gendea, gure osasunagatik eta gure itxuragatik gero eta gehiago harrituta bizitzen gara.\nAlde batetik, gure gizartean aldaketak oso askarrak dira eta horrekin lotuta sortzen dituzten eta praktikatzen ditugun kirolak desberdinak.\nBeste aldetik, osasunaren definizioa edo nola zaindu behar dugun gorputsa ideia aldatzen ari da . Gainera, pertsonak denetarik eta askar aspertzen gara. Modan dago kirola berriak sortzea.\nHorregatik agertzen dira kirola hauek gizartearen eskaera erantsun bat emateko. Ni normalean ez dut kirola egiten baina kirola gehiago egitea erabakiko banu zintak egingo nuke.\nbibi -k dio:\n10:24 pm otsaila 22, 2015\nGure osasunarentzat kirola egitea ona dela denok ados gaude, eta gaur egun,ez daukagula aitzakirik kirola ez egiteko.\ngero eta aukera gehiago daude kiroldegietan eta baita teknika berriak alferragoentzat ere.\nkirola egin bitartean gure gorputza ondo sentitzen da, hori esaten dute adituek, baina niri ez zait batere guztatzen kirola egitea. hala eta guztiz ere egunero ordu eta erditan zehar paseo bat ematen dut nire osasunarengatik arduratzen naizelako.\nHala ere, haietariko bat aukeratu beharko banu zumba aukeratuko nuke, musika gustatzen zaidalako eta musikarekin mugitzea errazagoa delako\nlazcoz -k dio:\n2:42 pm otsaila 23, 2015\nBetidanik, gorputza zaintzeaz kezkatu dugu, baina azkenaldian, horrez gain, kirol eginez erabiltzen dugun denbora atsegina izatea nahi dugu. Duela urte batzuk, ez zegoen eskaintza handi bat kirola praktikatzeko, eta bestalde, gimnasioak zerabiltzatenek bereziki muzkulazioa egiten zuten. Gaur egun, aldiz, fitness saioak aldatu dira, fitness bizitzeko eredu bat bihurtu da, eredu bat gorputza zaintzeko eta gure bizi kalitatea hobetzeko. Zorionez, edonork gimnasio gehienetan, bere izena eman dezake, eta ez du behar gaitasun fisiko bikain bat.\nJoera horrekin, ekintza desberdin asko agertu dira eta hainbeste aukerarekin edukiz, bakoitza bere zaletasun kontuan hartuta aukera dezake. Ni, maiz, gehienbat matrikulatzeko denboraldia heltzen denean, nire ordutegia berrikusi dut ea aurkitzen dudan tarte bat jarduera batzuk egiteko baina alferrik, beti aurrerako uzten dut. Hala ere, nahiz eta inoiz probatu ez, zerbait aukeratzekotan yoga ala pilates aukeratuko nuke.\n2:44 pm otsaila 23, 2015\nGarai honetan gimnasioetan kirol berriak modan daude forman egoteko. Nire ustez hau da jendeak denbora gutxi duelako eta modu honetan nahi duenean gimnasiora joan ahal da. Are gehiago, ordutegi desberdinen beharrean badaude, haien beharren arabera klaseak aldatu ahal dute. Izan ere, urteak igaro ahala, gimnasioko nagusiek klaseko mota ezberdinak sortzen dituzte, eskaera gero eta handiagoa da eta.\nHala ere, hau egia izan arren, azkenaldian, hemen jendea korrika egiten hasi da. Nire inguruan, adibidez, astean hirutan gutxienez, bai bakarrik bai taldeetan korrika egitera ateratzen dira.\nDena den, niri gimnasiora ez ezik, korrika egitera ere joatea ez zait batere gustatzen. Taldeko kirolak nahiago ditut. Are gehiago, kirol berrien artean aukeratu behar izanez gero, ez dakit zein aukeratuko dut, gehienentan musikaren erritmoa jarraitu behar duzu eta nik ez daukat erritmorik.


Iazko hezurrak - 111 Akademia\nTwitterFacebook\tAzala / Liburuak / Unai Elorriaga / Iazko hezurrak\nIazko hezurrak\t2014/11/20 - 11:17 Izenburua: Iazko hezurrak\nBiolentzia eta borrokazko kate luze bat da gizateriaren historia, askoren ustez; jaiotza eta heriotza bakoitzak berezkoa duen oinazearen pareko errepresentazioa. Eta etengabeko shock bortitz horiek durduzatu bezainbeste liluratu egiten gaituzte sarritan, kontzientzia baldintzatzeraino.\nNobela honetako protagonista, Irene Arrias, kezkaz eta obsesioz bizi da: erasoa, tortura, hilketa, bortxa, atentatua, jazarpena, sarraskia, exekuzioa, krimena, gerra hurbil sentitzen ditu bere inguruan. Joera du indarkeriari erreparatzeko, eta arakatu ere egiten du liburuetan, egunkarietan, interneten, baladetan, sehaska kantetan.\nUnai Elorriagaren bosgarren nobela honek, gertakari saminen sare bat josiz, sufrikarioaren aurreran paratzen gaitu, krudeltasunaren ispiluari begira. Zirrara eragiten du horroreak bezala beldurrak edonoren gogoan. Tweet 4 iruzkin Zalla 63.1 Asteartea, 23 Otsaila 2016 10:49 Iruzkin lotura Eleberria ez den eleberri?. Historia hurbilean gertatutako bortizkeria nabarmenen eta deigarrien errepasoa ekartzen digu idazleak, protagonista nagusiaren bizitzaren kontaketarekin modu paraleloan. Sentsazio desberdin eta deserosoak izan ditut liburua irakurtzean; alde batetik, kontatzeko modua atsegina gertatu zait, horretan Elorriaga maisu baita; beste aldetik, gogorra egin zait oso datu eta fetxa pilaketa, nahasirik ibili naiz nahi baino gehiagotan elkarrekin batzutan ondo eta bestetan ez hainbeste erreferentziakin. Amaierak zapore gazi goxoa eragin dit, idazlearen proposamena egoki harrapatu ez izanarena. Irakurlearen gaitasun murritzari, nireari, leporatu beharrezko mugak, seguro asko.\nEibar 101.1 Astelehena, 27 Apirila 2015 12:34 Iruzkin lotura Unai Elorriagak asmo handiak zituen liburu honekin eta argi dago bidean geratu dela; nahiko liburu dezepzionantea. Estilo aldetik biolentziako episodioen data kointzidentziak Amelie pelikularen kalkoak dira eta istorioak ez nau harrapatu. Asko kostata irakurri dut. SPrako tranbiaren ondoren idatzitako liburuek argi utzi dute tamalez Unai Elorriaga ez dela uste bezain idazle ona, eta sariek agian kutsu komertziala dutela. Liburu honek Kritika saria ez du merezi.\nGasteiz 9.11 Astelehena, 09 Martxoa 2015 07:56 Iruzkin lotura SPrako tranbiaren ondoren irakurri ditudan Elorriagaren liburuek ez naute gogobete. Hala ere, Susa argitaletxea liburuak sareratzeko egiten ari den ahalegin bikainari erantzuteko, Iazko Hezurrak erosi nuen. Ez naiz damu. Onerako izan da. Hasieratik harrapatu nau istorioak. Inolako loturarik ez duten gertakariak datak erabiliz nola uztartzen dituen oso interesgarria iruditu zait. Irene Arriasen bizitza eta Ruandako hilketak. Dena hoztasun harrigarriaz kontatuta. Beste gertakari batzuk hurbilagoak dira: Mendizabal eta Lidón. Hala ere, hasierako interesa zertxobait galtzen da orriak aurrera joan ahala eta azken kapituluan dauden pasarte surrealista batzuk (kanoiena, esate baterako) narrazio nagusitik kanpo daudela iruditzen zait. Nahiko ondo dago hori gabe ere Ireneren egoera kafkarra.\nBilbo 54.3 Larunbata, 03 Urtarrila 2015 11:25 Iruzkin lotura 5 urte pasa dira Unai Elorriagaren azken liburua argitaratu zenetik eta oso liburu konplexua ekarri digu orain. Indarkeria da kontakizunaren hari nagusia, Irene Arrias protagonistaren bizitzaren pasadizoekin tartekatuz.\nIndarkeriari buruzko datuek, Euskal Herrikoek zein mundu osokoek, dokumentazio-lan eskerga egitera behartu dute idazlea, eta ondorioz entziklopedia txiki bat ere bada eleberria den liburu hau.\nOso gustora irakurri ditut lehenengo hiru atalak, baina ez hain gustora atzerriko egunkarietan aurkitutako narrazioak, uste baitut soberan daudela liburuan, istorioari kalte egiten diotela.\nLaugarren atala, ordea, ustekabe mingotsa izan da. Izan ere, oso zapore txarra utzi dit liburuaren amaierak, ez du bat ere jotzen liburuaren hariarekin. Bat-batean, "errealitate" gordina zena absurdo kafkarra bihurtu da, eta liburuan zehar izan dudan interes handia guztiz galdu dut. Beraz, pena handia izan da laugarren atal hori horrelakoa izatea, liburuaren gainerakotik hainbeste urruntzea, liburuak merezi duen amaiera ez edukitzea.\nOndorioz, Unai Elorriagarena izateagatik bakarrik gomendatuko dut liburu hau, berak idazten duen guztia irakurtzea merezi duelako, baina liburuak ez du lortu lortuko zuela ematen zuena hasieran, hau da, maisu-lana izatea. Ea hurrengoan.


Argazki batean ikusi ondoren tokia ezagutzeko gogo bizia sartu zitzaigun. Larreñigiko haitzetan dagoen sektore txiki hontan ekipatu gabeko bideak aurkituko ditugu. Sei bide, ia berreun metroko eskalada eta progresiorako sei parabolt. Bilgune guztiak ekipatuta daude. Fisureroak eta friend joko osoa eraman beharko dugu, zenbaki batzuk errepikatuta eramatea komeni da. Ia beti harkaitza lagun izango dugu seguruak sartzerakoan.\nUrbiltzerako bide azkarrena "Berta" bidetik igotzea da, lau luzeak bitan eginez. Sektoreko beste bide guztiak ere erabili ditzakegu 2. Solairua igotzeko.\nOrratzen gailurretatik ere irtetzeko aukera dago, Lapiaz bidearen azpitik pasatuz beste bide guztien irteerarekin bat egiteko. Esan beharra dago irteera sasiekin oso itxia egon daitekela eta garbiago izango da 2. Solairuko beste bideren bat erabiltzea.\nBideak izendatzeko inglesa erabili dugu eta musika izan da gai lotura, batez ere bertan dauden beste bideekin ezberdintzeko. Bideen ekipamendu maila ere ezberdina delako. Lehen bidea zabaldu genuen egunean Tom Petty hil zela ezagutu genuen, horregatik Ekialdeko horratzean dauden bideen izenak musikari honen kanta ezagunak dira. Eta zergatik Eskalaezien Zirkuaren izena? ba... Antxoneri galdetu.\nEskerrak: Igor Irazusta, Iosu Ulazia eta bereziki Antxon Gorrotxategiri egitasmo hau aurrera ateratzen laguntzeagatik. Baita ere Juancar eta Rafari, egun euritsu batean 2. Solairura igotzeko, beraien sokataldean sartzen uzteagatik.\nKrokisak egiteko argazkiak Antxon Gorrotxategirenak dira.\nHarvest Moon; bide atletikoa eta mendiko kutsua duena. Eskerreko sarrera Hells Bells bariantea errazagoa da, blokeak horma euskarri dutela daude. Zuhur ibili.\nHands Clean; teknikoagoa da, hatz fisuratxo batekin. Goiko partea errazagoa da bainan oso ederra.\nZZ Top; plaka fina eta pitzadura oso bertikala jarraitzeko, azken zati etzanagoa.\nJoshua Tree; denetarik, diedroa, zeharkaldia, pitzadurak eta plaka. Bidean The Durutti Column harri bereziarekin topo egingo dugu, kontuz berarekin ez gehiegi tiratu. Exit irteeta hartu dezakegu zuzen jarraituz orratzaren gailurra eskubitik igarotzeko.\nFree Fallin; lehen bidea, goiko partea pikoa da. Garbiketa eta gero Wildflowers sarrera sortu zen.\nLearning To Fly; pauso morfologikoa zeharkaldian, besoak luzatu behar dira. Gero tximinia bertikala oposizio teknikak praktikatzeko.\nEgilea: Mendia eta Eskalada ordua: 13:13 1 iruzkin:\nPasabide, abentura bidea Ziordian.\nIker, gure kolaboratzaileak, pasa den urtean Ziordiako hormetan egindako bide berri baten aipamena bidali digu, "Pasabidea" 325m V.\n"Batean Kale, Bestean Bale" Eginoko bidearen kutsu berdina duela ematen du. Zailtasun handirik gabeko bidea bainan seguru finkorik gabe ibilbidea bilatu beharra.\nMendiko bidea edo orain esaten den bezala, Abentura bide bat.\nPASABIDEA 325m V\nLandaredia saihestuz joan beharreko bidea. Eskalatu beharreko zatiak onak dira, batez ere bigarren luzea. Azkenak ere badu bere xarma.\nHurbilketa: Ziordiako espoloira jo, berau pasa eta 2. gune harritsura iristean hito batekin markatua dago, menditik jeisten den kanala. Sarrera larrak itxi dezake, guk nola ahala ireki genuen bidea. Bestela ezkerreko hormatik gora jo daiteke, goran ikusten den espoloirantz.\nParetetik urrunduz gero garbi ikusten da jarraitu beharreko espoloia. Sarrerako diedroa eskalatu nahi izanez gero sastrakak kentzeko makil luze bat basotik hartzea ongi dator.\n1go luzea: 40m, IV+eko zailtasuna, lehen 15 metroak eskalatuaz, gainontzekoak oinez. Hormaren eskuinaldean, hormatik jeisten den kanalaren hasieran 8 metro inguruko diedro bat dugu, beronen zailtasuna IV+. Erraz babesten da, kontuz irteeran harri autsiren bat badago. Arte batzutara iristen zara, bertatik aurrera egin bide errazetik plataforma batetara, bertan lehen bilgunea.\n2. luzea: 50m, Vko zailtasuna. Luzerik gogorrena eta mantenduena. Bilgunetik zuzen gora, pausurik gogorrena hasieran, eusleku onetara iritsi aurretik. Berauetara iristean, gainean ikusten dugun, fisura diedrorantz igo. Bertan barnekaldetik beharrean, eskuineko lajatik igoz gero hobe da. Diedro barnean solte dauden blokeak baitaude. Diedroak arte handi batetara garamatza. Berau ezkerraldetik inguratu behar dugu. Jarraian zuzen gora beste plataforma batean bilgunea ezarriz.\n3. luzea: 50m, IV+ko zailtasuna. Bilgunetik untzaren ezkerraldetik gora joko dugu. Harrokarekin kontuz joatekoa. Luze honekin, espoloia amaiera arte igoko dugu, amaieran ertz horizontal erraz bat jarraitzen dugu.. Berau amaitzean apur bat gora eta ezkerrera jo, beste espoloi baten bila. Lizar batetan 3. bilgunea montatu.\n4. luzea: 40m, IIIko zailtasuna. Bilgunetik ezkerrerantz eta gorantz joko dugu. Ezkerretan goikaldean ikusten den espoloi nagusiko lepo batetarantz. Honetarako, bilguneko espoloitxoa zeharkatu ostean, hurrengoaren bila joko dugu, honetarako belar eta larra dagoen tarte bat zeharkatu hurrengo espoloian gorantz joaz. Arroka trinkodun zatian bilgunea montatu.\n5. luzea: 45m, III+ko zailtasuna. Bertatik garbi ikusiko dugu espoloiaren bestaldera pasatzeko pasabidea. Bertarantz joko dugu, arroka trinkodun zati batetatik. Lepora iristean kontrapesoan aseguratzaileak jeitsi beharko gaitu rapelik ez montatzeko. Rapelik montatu nahi ez badute 2.ez doazenek, lepora iritsi aurretik espoloia ezkerretaranzko trabesiaz zeharkatu beharko dute (inbertida onak dituen zatia). Trabesia hau egin ahal izateko aurretik sokak espoloiaren bestaldera pasa beharko dira. Bilgunea bestaldeko plaka etzanetan muntatu.\n6. luzea: 55m, IV+ko zailtasuna, bilgunetik espoloiaren ezkerretara geratzen diren hormei begiratuz gero diedro bat ikusiko dugu, bertara jo II+. Diedrotik zuzen jarraitu, harroka begiratzeko zatia. Horma tente baten oinean bilgunea montatu.\n7. luzea: 45m, IV+ko zailtasuna, bilgunetik atera bezain laister pasagune fin bat dago, eskuinetik ezkerreko euslekuak hartzeko. Bertatik zuzen gora amaiera arte.\nJeitsiera: Iturrimurri espoloiaren jeitsieraren bila jo ezkerretarantz edota ziordiako espoloirantz jo eskuinera joanda.\nMateriala: Friend eta fisurero jokoa. Bilguneetarako materiala.\nKoldo, Unai eta Iker\nEgilea: Mendia eta Eskalada ordua: 15:09 iruzkinik ez:\nArrosaio. Leitzarango basoan galdutako harriak.\nBa dira dagoeneko urte batzuk Arrosaioko harkaitzetan gabiltzala bideak atontzen.\nPasa den urtean Gipuzkoako eskalada guneen errolda egin zenean Arrosaioko harkaitzak bertan sartu ziren eta eskaladarako arauak finkatu.\nEskalatzeko garaia abuztuaren 1etik abenduaren 31era murrizten da.\nJakina Leitzaraneko biotopoan gaude eta bertako arauak jarraitzea gomendatzen dugu.\nHarkaitza hareharri gorria da, Amasolaren antzekoa, again ez du kalitate berdinik, bainan ona da.\nBideak autobabesarako eskalada egiteko prestatuak daude. Bilguneak ekipatuta daude parabolt edo zuhaitz enbor edo harkaitz zubiekin. Bideetan iltze batzuk daude autobabesarako materiala sartzea zaila edo ezinezkoa egiten denean.\nUrbilketa nahiko luzea da bainan bertan gozatu dezakegun bakardadearekin konpentsatu dugu.\nTrentxikiko bidea hartu Leitzako norabidean, Amasola eskalada eskola pasa eta 250 metro aurrerago eskubira, pista bat jaisten da erreka aldera. (25min) (kartela. Kanaletara 1,2 km eta P.R. markak). Pistatik jarraitu eta Leitzaran ibaia zubigainetik pasa, aurrera eta goruntz segi eraikin erori baten pareraino (bizikleta uzteko toki aproposa). Pista utzi eta zuzen gora ateratzen den bidezidorra hartu (32min oinez, 10min bizikletaz). Laster berriro pistarekin topo egingo dugu, beheko kanala (kanaltxikia) gurutzatuko dugu, aldapa jarraitu goiko kanalera (kanalaundia) iristeraino, bertan Praxkuren bordarekin topo egingo dugu (50 min). Bidea bordaren ondotik pasatzen da. Aurrerago beste pista batekin topatzen gara (53min). Pistatik ezkerrera beheruntz jarraitu metro batzut eta eskubira egin (P.R. markak). Berriro kanalarekin topo egingo dugu. Kanala jarraitu Ibarrolako erreka gurutzatu eta 100metro aurrerago zubi batekin aurkituko gara (60min). P.R. markak zubia gurutzatzen dute Urdausurbil bordara. Gu aurrera jarraituko dugu bidexka on batetik. Arrosarioko arrail edo bretxara iritsiko gara (1h10min). Arraila gurutzatu eta porlanezko eskaileretatik jaitsi, orduan bidea utzi eta hormaren azpitik jarraitu eskubira eskaladan bideen basearen bila, zuhaitz batean hito bat dago. (1h20min)\nurbilketa Otietatik - wikiloc\nGOIBURU - ARIZMENDI (Amasa)\nAmasako Elizaren aurretik pasatzen den errepidetik igo Goiburu auzoaren norabidean, azken aurreko baserriaren parean ezkerretara porlanezko pista bat ateratzen da (2.3km). Porlana bakarrik sarrerako aldapatxoan dago, pista jarraitu Adunatik Berastegira dijoan pistarekin topatzeko (3,2km). Jarraitu eskubira Berastegiko norabidean, pista haseran gora egiten du eta gero zertxobat behera bidegurutze bateraino (4,2km). Ezkerretara “prohibido el paso” bi señale daude. Bertan kotxea utzi.\nurbilketa Amasatik, kotxearen zatia - wikiloc\nEzkerreko pista jarraitu (P.R. markak) autobia azpitik pasa eta gero pista gora egiten du, Urdausurbilgo bordara iritsi (12 min). P.R.-a jarraitu behera eta Ibarrolako erreka gurutzatu (17min). Bidea jarraitu eta 150 metrotara eskubialdera bidezidorra antzematen da. P.R.-a utzi eta eskubiko bidexka jarraitu, Arrosarioko lepoaren azpian pinudian sartuko gara. Pinuditik igo lepoaren bila (32min), lepoan berriro haritzak eta txabola eroriak, gurutzatu eta ezkerrera jaitsi hormaren basetik bideen bila. (35min)\nurbilketa Amasatik, oinezko zatia - wikiloc\nHorma ez da luzea bainan oso bertikala, harkaitza ona du.\n1. Txantxan V/V+ 20m. Fisureroak, Totem jokoa.\nSarrerako plaka nahiko erraza da bainan zaila seguroak sartzeko (IV), gero oso tente jartzen da helduleku oso onekin (V/V+, 2 iltze) irteera eskubi aldera zeharka deskuelgearen bila (IV).\n2. Belatza 6a 20m. Fisureroak, Totem jokoa, BD3\nSarreran plaka bertikala dago (V, iltze bat), helduleku onak dituen desplomea pasa (6a) eta bukatzeko eskuko fisura (V+).\n3. Sir Vicious V/A1 25m. Fisureroak, Totem jokoa, BD3.\nHaseran diedro-tximinia batetik igo (IV+) gero plaka motz tekniko batek (V) pitzadura ia itsu batera eramaten gaitu, “askean” irteera oso zaila da, 6b+ (A1, bi iltze, Totem beltza) gero helduleku oso onak dituen plaka bertikaletik jarraitu (IV+). (bilgunea zuhaitzean, jaitsiera Belatzatik)\nirteerako bariantea 6a+ Plaka pasa eta gero zuzen sabaitik gora, lehen heldulekua urruti dago bainan ona da.\n4. Harkaitz-txori V 25m. Fisureroak, Totem jokoa.\nDiedro batetik igo erlaitz batera eta segi gora plakatik (IV+), harkaitza gorrixka iristerakoan dago pauso zailena (V, haitz-zubia), eskubira eta gero berriz ezkerretara irten erlautzetik. (bilgunea zuhaitzean, jaitsiera Belatzatik)\n5. Beleak Zozoari... V 15m. Fisureroak, Totem jokoa.\nDiedro oso bertikala, irteeran eskubira plakatik irtetzen da.\n6. Txoria Txori V+ 15m. Fisureroak, Totem jokoa - urdina errepikatua.\nPlaka bertikala, erdialdean dago pauso zailena (V+). Erlautz batera igo eta azkenko zatia oso tentea da ere (V).\n7. Zapelatza V+ 12m. Fisureroak, Totem jokoa.\nMotza bainan oso bertikala, Grossen bidera hurbiltzeko aproposa. (bilgunea atzean gelditzen den haritz batean egin)\nArrosarioko lehen bidea zabaltzen. "Sir Vicius" 2012an.\nHorma ez da luzea bainan bertikala eta harkaitza oso ona du.\n8. Grossen 6a 20m. Fisureroak, Totem jokoa.\nSarreran beso eta eskuko fisura ederra, irteeran dago gogorrena (6a), gero diedro bertikala (V). (deskuelgea haitz-zubi batean)\nSasi Grossen V+. Fisureroak, Totem jokoa.\nEzkerreko diedro motz eta desplomatua helduleku onekin.\nArrosaioko horma luzeena, goiko partea oso bertikala da.\n9. Ziztada Bertikala V+ 35m. Fisureroak, Totem jokoa.\nPlakatik pixka bat ezkerreldera egin, helduleku oso onak ditu (IV+), aurrerago pikoago jartzen da (V), gero berriro eskubira egin (IV). Plaka bertikala batetik jarraituko dugu, (V+, iltze bat). Mendebal ertzatik jarraiu eta eskubira zeharkatu bilgunera (IV+)\nsarrerako bariantea V. Fisureroak, Totem jokoa.\nHelduleku oneko sarrera pikoan, pitzadura batetik pasako gara (kontuz!! erlauntza) (V), gero etzanagoa da (IV). Zuhaitza duen erlatzaren parean bidearekin bat egiten du.\n10. mendirizmendi.com 6a 30m. Fisureroak, Totem jokoa.\nPlaka eta gero fisura batetik eskubira igo tetxo txiki baten bila (V), eskubian kabia dago, zuzen igo, (V iltze bat) pareta pixka bat etzantzen da (IV), fisura piko batetik segitu (V+). Aurrerago horma oso bertikala da (6a, hiru iltze) gero jarraitu eskubira Ahuntzen Errepublikaren bilgunera.\n11. Ahuntzen Errepublika V+/6a 40m. Fisureroak, 2 Totem jokoak (luze batean egiten ba da), BD3.\nPlaka batetik (iltze bat) erlaitz batera igo (V). Gero fisura-diedro batek horma erdira eramaten gaitu, sarreran dago pauso zailena (V), zuzen Kantauriko Piraten fisura dago zuhaitz baten atzean, bertan bilgune bat egiteko aukera dugu. Bidea ezkerretara izkututa dagoen fisura batetik jarraitzen du (V) goialdea oso tentea da (V+).\n12. Kantauriko Piratak V 45m. Fisureroak, Totem jokoa, BD3.\nHarmaila batera igo eta zuzen segi erlaitzaren bila (V-). Ahuntzen Errepublikaren fisura-diedroaren eskubira pitzatuta dagoen konglomeratuko plaka batetik jarraitu (V, bi iltze). Fisura nabarmena eskalatu (V) eta bukaeran erlaitz batera sartu. Aukerako bilgunea (35m.), Ekialde Urbileko tximinitik igo rapelaren bila (IV-).\n13. Ekialde Urbila IV+ 45m. Fisureroak, Totem jokoa.\nZuhaitzaren ezkerretik igo haitz gorrixkatik (IV). Fisura batean erronbo forma duen haitza igo (IV+) eta gero ezkerreko norabidean gora segi (IV), erlaitz batean bilgunea egitea dago (IV+) (zuhaitza). Tximinitik jarraitzen dugu hormaren gailurraren bila (IV-).\nHorma itxura pixka bat galtzen badu ere bideak nahiko bertikalak dira.\n14. Celosamente Gordea V 25m. Fisureroak, Totem jokoa, BD3.\nDiedro batetik igotzen gara zuzen, sarrera batzuetan bustia, desplome txiki bat pasa (V-) eta gero ezkerrera goaz beste diedro batera (V iltze bat) irteeran berriro ezkerretara bloke aske batzuetatik ez pasatzeko, bukaera errazagoa da (IV+).\n15. Xixiliren aitzakiakaren V+ 22m. Fisureroak, Totem jokoa.\nZokalo bertikalatik igo erlauntz zabal bateraino (IV+). Diedro batetik igo eta ezkerretara pasa fisura horizontal betetik (IV). Gainean dagoen plakatik igo, haseran dago pauso zailena (V+), diedro antzeko batetik jarraitu deskuelgeraino (V-).\n16. Txilaren Hautsa ezker V 40m. Fisureroak, Totem jokoa, BD3.\nPlakatik igo (hiru iltze) gero diedro batetik erlaitzera sartzen gara (V-). Zuzen tximimitik jarraitu (kontuz bi blokeekin) irteeran pauso zailena (V haitz-zubia). (bilgunea ez dago prestatua). Parean horma pitzatu batetik jarraitu, motza bainan ederra (IV). (bilgunea goraino igo gabe haritz batean eta bertatik lehen rapela egin, bigarren rapela eskubiko bariantearen bilgunetik.\nTxilarren Hautsa eskubi V/V+ 20m. Fisureroak, Totem jokoa, BD3.\nHelduleku onak dituen plaka batetik joan zuhaixka bat duen fisura batera (IV), sabaia pasa eta erlaitzera igo (V/V+). Tximinitik igo bloketaraino eta gero zeharka segi eskubiko fisuratik (V). (deskuelgea haitz-mokoa)\nEgilea: Mendia eta Eskalada ordua: 14:57 iruzkinik ez:\nIñaki Ruiz "Peri" eta Antxon Gorrotxategik bide berri bat marraztu dute Itxinako haitzetan. Bidea ez dago guztiz ekipatuta, friend joko osoa, mikroak, fisuak eta zubientzako kordinoak eraman beharko ditugu osagarri bezala.\nBidea Iñaki Ruizen zigilua darama, eskalada zirraragarria eta estutu beharrekoa.\nUrriaren 7an, 2 luzeko bariante bat gehitu zaio bideari irteeran .\n6. luzeko kanalizoan\nIrteera orijinaleko 7. luzea, gainean azken diedroa.\nIrteerako bariantearen 1. luzean\nBidearen 1. rapelean\nArgazkiak Antxon Gorrotxategi\nEgilea: Mendia eta Eskalada ordua: 21:10 iruzkinik ez:


Munduko zinemaldi handiek online jaialdia antolatu dabe - bizkaie.biz\nBizkaie! 2020-04-28 10:29 Zinemea\nDonostiako Zinemaldiak be hartzen dau parte maiatzaren 29an hasiko dan ekimenean.\nPelikulak erakusteko bide barriak topetako lanean hasi dira munduko zinema-jaialdi ospetsuenak, Covid-19ak ez deian euren jarduna geratuarazo. Alkarregaz bat egin, eta We Are One: A Global Film Festival antolatu dabe, maiatzaren 29an hasi eta hamar egunez Youtuben ikusi ahal izango dan jaialdi telematikoa. Alfonbra gorriaren eta pantaila handien faltan, ikus-entzuleek etxeko egongelatik segidu ahal izango ditue munduko hainbat jaialdik aukeratutako filmak, doban.\nDonostiako Zinemaldia da ekimena antolatzen dabilenetako bat. Ez dago garbi irailean 68. edizinoa egin ahal izango dan ala ez, edo ze formatutan izango dan. Baina maiatz amaieran eta bagilaren hasieran, behinik behin, Donostiako programatzaileek aukeratutako pelikula batzuk ikusi ahal izango dira We Are One jaialdi barri horretan.\nZinemaldi global eta digital horretan parte hartzen dabenen artean, Donostiakoaz gan, nazinoartean ospe handia daben beste jaialdi asko be badagoz: Berlin, Cannes, Guadalajara, Jerusalem, Karlovy Vary, Locarno, Macao, Mumbai, New York, Sarajevo, Sundance, Tribeca eta Venezia, besteak beste.\nEkimen honen bitartez batzen dan dirua Osasunaren Munduko Erakundearen Funts Solidarioari emongo deutsie, Covid-19aren kontrako burrukan lagundu deian. Era berean, jaialdietako bakotxak bere eremuko proiektu solidarioak be lagundu ahal izango ditu.\nSarri egiten dogu berba mugen eta ezbardintasunen ganetik filmek herritarrak inspirau eta batzeko daben ahalmen poteretsuaz, munduari osatzen laguntzeko gaitasunaz. Ba, uneotan, mundu guztiak dau osatzeko beharra, adierazo dau Jane Rosenthalek, antolatzaileen izenean. YouTube plataformearen izenean, Robert Kyncl zuzendari komertzialak zera ganeratu dau: Aurretik inoiz egin bako zeozer da eta harro gagoz mundu guztiko zaleek doban ikusi ahal izango dituen edukion etxea izateaz.\nProgramazino zehatza jaialdia hasi baino egun gitxi lehenago iragarriko dabe. Aurreratu dabenez, film luzeak, film laburrak, dokumentalak, musikea, umorea eta alkarrizketak egongo dira.


San Ferminetako 'Dida Fresh' saio berezia zuzenean Iruñetik, uztailaren 6an\n09:30etatik 12:30etara San Fermin giroan murgilduko da 'Dida Fresh'. Vendetta taldea izango da gonbidatuetako bat. Saio osoa zuzenean jarraitzeko aukera izango duzu streaming bidez.\nSan Ferminei zuzenean emango die hasiera ‘Dida Fresh’ek uztailaren 6an. Horregatik, saio berezi bat prestatu dute txupinazoa zuzenean emateko Iruñetik. Gonbidatu ezberdinak igaroko dira zuzenean mikrofonoetatik. Saio guztia irratian eta streaming bidez jarrai dezakezu.\nGoizeko 09:30etan hasiko da irratsaioa eta betiko sumarioaren ostean, Mikele Grande elkarrizketatuko dute. Nafarroako Gazteen Saria jaso zuen 18 urteko gazte transexuala sanferminei, gazteei, sexu aukerei eta lagunei buruz hitz egingo du.\n10:00ak aldera Ana Diez de Ure Iruñeko Udaleko Berdintasun teknikaria elkarrizketatuko dute Julen Telleria eta gainontzekoek. Jon Gotzonen “How summer edition” atalean festan ondo mugitzeko aholkuak emango ditu.\n10:40 aldera gonbidatu 'top' bat izango dugu gurekin: Vendetta. Taldekideekin kontu kontari ibiltzeaz gain, akustiko bat abestuko dute zuzenean. Maddalen Arzallus ere izango da gurean eta San Ferminetaz aparte, momentuko gaia ekarriko du bere abestiekin: Errusiako Munduko Kopa.\nEta nola ez! 12:00etan zuzenean San Ferminei hasiera emango dien txupinazoa entzun dezakezu zuzenean Gaztean. Maddalen Arzallusekin agurtuko dugu saioa. Zein kanta abestuko du oraingoan?\nHau guztiaz aparte, goiz osoan zehar Andrea Aranburu Iruñeko kaleetan zehar ibiliko da San Ferminetako lehen egunera hurbildu diren pertsonen testigantzak jasotzen.\nEzin dezakezu galdu saio berezi hau! ‘Dida Fresh’ zuzenean Iruñetik 09:30etatik 12:30etara irratian eta webgunean, uztailaren 6an.


ERABAKIA, 2011ko maiatzaren 9koa, Osakidetza-Euskal osasun zerbitzuko Administrazio Kontseiluarena, entitate publikoaren 2011ko lan-eskaintza publikoa onesten duena.\nAdministrazio Kontseiluak Osakidetza-Euskal osasun zerbitzuaren estatutu sozialak ezartzen dituen azaroaren 11ko 255/1997 Dekretuaren 8.5.f) artikuluan ezarritakoarekin bat etorriz hartu du erabaki hau eta, oro har, erakunde publiko horretako langileentzat ezarritako arauak betez, hau da, ondokoak kontuan hartuta: Euskadiko Antolamendu Sanitarioaren ekainaren 26ko 8/1997 Legea, osasun-zerbitzuetako estatutupeko langileen Estatutu Markoari buruzko abenduaren 16ko 55/2003 Legea, eta Enplegatu Publikoaren Oinarrizko Estatutuaren apirilaren 12ko 7/2007 Legearen 37 artikulua, non negoziazio kolektiboko gaien artean sartzen baitira lan-eskaintza publikoetako irizpide orokorrak.\nOsasun sektoreko Mahaiak 2010eko lehenengo seihilekoan ekin zion lan-eskaintza publiko berri bat onartzeko prozesu negoziatzaileari. Prozesu hori, Osasun sektorearen Mahaiak 2010 eta 2011n egindako bilkuretan garatu da, baina azkenean ez dute inolako akordiorik lortu Administrazioak eta sindikatuek.\nAdierazitakoaren arabera, zuzendari nagusiak proposatuta, eta erakunde publikoaren estatutuetako 8.5.f) artikuluan ezarritakoarekin bat etorriz, Osakidetzako Administrazio Kontseiluak hauxe erabaki du:\nOsakidetza-Euskal osasun zerbitzuko estatutupeko langile finko izateko lan-eskaintza publikorako deialdia egitea erabaki da.\nHautaketa-prozesua oposizio-lehiaketa sistemaren bidez egingo da. Hautaketa-prozesua arautu behar duten oinarri orokorretan eta deialdien oinarri espezifikoetan zehaztuko da zer prozedura erabiliko den eta zer baldintza bete beharko diren eskainitako plazak eskuratzeko.\nErabaki honek behar besteko bideragarritasun juridikoa lortu orduko kudeatzen hasiko dira hautaketa-prozesuei hasiera emateko jarduerak. Orduantxe kudeatuko da, baita ere, erabakia garatzeko ematen diren oinarri orokorrak biltzen dituen ebazpena.\nHonakoak dira 2011ko deialdian sartuko diren lanpostuak zehazteko irizpideak:\n1.\t2011ko lekualdatze-lehiaketa bukaturik, esleitu gabe geratzen diren postuak, bai eta esleipena jasotakoek hutsik uzten dituztenak ere.\n2.\tBitarteko langileek betetzen dituztenak, bai eta administrazio-kontratadunenak ere, baldin eta Euskadiko Antolamendu Sanitarioari buruzko Legearen hirugarren xedapen iraunkorrean jasota badaude eta finkatzekoak ez badira, dagokion sarbidean aurreikusitakoaren arabera.\n3.\tErretiro edo heriotza-bajen ondorioz sisteman hutsik gelditutako lanpostuak, bai eta edozein arrazoirengatik 2011ko abenduaren 31ra arte sor litezkeenak ere.\n4.\tGobernu Kontseiluak 2011ko abenduaren 31 arte onetsitako destino berriak.\nEuskal Herriko Agintaritzaren Aldizkarian argitaratzen diren deialdietan zehaztuko da zein kategoriari buruzkoa izango den Osakidetza-Euskal osasun zerbitzuaren 2011rako lan-eskaintza publikorako deialdia.\nEra berean, eta deialdi honen kudeaketa ahalik eta zabal, garden eta bizkorrena izan dadin, gogoratzekoa da barne-sustapeneko txandan edo txanda librean plaza lortzeagatik kategoria aldatu duten langileek edo txanda librean kategoria bereko plaza aldatu dutenek hutsik utzitako lanpostuak behin eta batera erantsiko zaizkiela txanda libreko hautagaiei eskaini beharreko plazei. Bestalde, lanpostua lortu duten hautagaiek lanpostua jabetzan hartu bai baina sektore publikoan zerbitzuak eskaintzen aritzeagatik eszedentzian daudelako edo borondatezko eszedentzian daudelako lanean benetan hasi ez badira, lanpostu horiek hutsik geldituko dira; baita plazari uko egindako lanpostuak ere. Horiek guztiek behin eta batera gehituko dituzte hautapenean eskainitako plazak, hautapeneko lehenengo fasea bukatu ondoren.\nIrizpide hauen arabera eta erabaki honen datan aurreikusitako lanpostuen kopurua 2.600ekoa da gutxi gorabehera. Eskainitako destinoen behin betiko zerrenda, lanpostu-kopurua zein lanpostuen identifikazioa, hautaketa-prozesua gainditu duten izangaien zerrenda, lortu duten puntuazioaren arabera, argitaratu aurretik argitaratu beharko da.\nLan-eskaintza publiko hau lehiaketa-oposizio sistemaren bidez gauzatuko da. 100 puntu emango zaizkio oposizio-aldiari eta 80 lehiaketa-aldiari, oinarri orokorretan eta deialdi bakoitzean ezarritakoarekin bat etorriz eta Euskararen erabilera Osakidetza-Euskal Osasun Zerbitzuan normalizatzeko martxoaren 18ko 67/2003 Dekretuak ezarritakoa betez. Edonola ere, gutxienez 50 puntu lortu beharko dira oposizio-aldian. Prozesu honen ondoriozko jarduera guztietan publizitate, berdintasun, merezimendu eta gaitasunaren printzipio orokorrak aplikatuko dira, ahalik eta gardentasunik handienarekin.\nOsakidetzako langileen garapen profesionala ahalbidetzeko eta indarrean dagoen legeriarekin bat etorriz, barne-sustapeneko txanda bat ezarri da, langile finkoek lanbide-kategoria eta espezialitatea aldatzeko aukera izan dezaten.\nBestalde, barne-sustapenean nahiz txanda librean, deialdi honetan ateratako lanpostuen ehuneko bost ehuneko 33ko edo hortik gorako urritasuna duen jendeak betetzeko gordeko da. Lanpostu horiek betetzeko, hautaprobak gainditu beharko dira eta adierazitako urritasun-maila eta dagozkion lan eta zereginak egiteko bateraezintasunik ez izatea egiaztatu beharko da. Aipatutako kopurua deialdiko lanbide-kategoria bakoitzean aplikatuko da. Eskainitako kategoriako lanpostuak hogei baino gutxiago badira, gordetako portzentajearen kopurua lanbide-talde oso kontuan hartuta doituko da. Desgaitasuna dutenentzat erreserbatutako plazak, barne-sustapen bidez bete ezean, txanda libreko desgaitasuna dutenentzat erreserbatutako kupoari erantsiko zaizkio.\nEuskadiko Antolamendu Sanitarioaren Legeko hirugarren xedapen iragankorra aplikatuko zaie Euskal Funtzio Publikoari buruzko uztailaren 6ko 6/1989 Legea indarrean jarri zenean bitarteko funtzionarioak edo administrazio-kontratudunak ziren langileei, lege horrek adierazitako moduan, eta baita Auzitegi Gorenak 2005eko apirilaren 16an emandako 888/2002 Epaia aplikatu behar zaien langileei ere, hau da, lege hori indarrean jarri zenean edozein lan-harreman motarekin eta deialdi honetara arte etenik gabe lanpostuan jarraitu duten langileei.\nOposizio-aldia gainditzen ez duten langileek betetako lanpostuak, Antolamendu Sanitarioaren Legeko hirugarren xedapen iragankorrak aurreikusitakoaren arabera, sarrera-molde horretarako ezarritako araubidea aplikatuta, hutsik geldituko dira, eta esleitu beharreko behin betiko zerrendan eskainiko dira. Beraz, hautagaiek aukera ditzaketen plazak gehitu egingo dira, bai barne-sustapeneko txandakoentzat eta, hala badagokio, baita txanda librekoentzat ere.Lanpostu horiek utziko dira esleipendun egokiak lanpostuez jabetzen direnean, hautaketa-prozedurako faseetarik edozeinetan.\nHautaketa-prozesuak garatzeko jardueren kudeaketa, oinarri orokorrek eta lehiaketa-oposizioko deialdi bakoitzaren oinarri bereziek ezarritakoaren arabera egingo da.\nOsakidetza-Euskal osasun zuzendaritzako Zuzendaritza Nagusiak kudeatu beharko du dagokien hautaketa-prozesuetako deialdia. Kudeaketa-gomendio horren barruan, hautaketa-prozesua arautu behar duten oinarri orokorrak eta deialdien oinarri bereziak prestatu, izapidetu eta ematea daude sartuta, bai eta deialdiko lanpostuak zehaztea, epaimahai kalifikatzaileak izendatzea, deialdiak ebaztea eta destinoak esleitzea ere.\nOposizio-aldia garatzeko kategoria bakoitzaren oinarri bereziekin bat etorriz, Osakidetza-Euskal osasun zerbitzuak honako alternatiba hauek ezarri ahal izango ditu: gai-zerrenda edo eskuliburua (gai-zerrenda garatzen duena).\nOposizio-aldiko probetan, aukeratzeko erantzunak dituzten galdetegiak badaude, zigortu egingo dira gaizki emandako erantzunak; horretarako, formula hau aplikatuko da: puntuazioa erantzun zuzenen kopuruaren berdina da, ken gaizki erantzundakoen herena. Horretarako, erantzun gabeko galderak ez dira errakuntzatzat hartuko.\nDeitutako kategorian sartzeko eskatzen den espezialista-titulua eskuratzeko titulazio akademikoa arauzko eskakizun berrietara egokitu eta homologatu beharra duten Erizaintzako langileen parte-hartzea errazteko, eskatutako titulazioaren egiaztapena destinoa aukeratzeko unean egingo da, betiere hautaketa-prozesuan parte hartzeko eskabidea aurkezterako unean titulaziorako eskatzen ziren baldintza guztiak betetzen baziren eta homologazio horretarako deialdirik indarrean bada.\nZentzu berean, hizkuntza-eskakizunaren egiaztapena (eskakizun hori duten plazetarako) destinoa aukeratzeko unean egingo da. Merezimendu gisa baloratzeko denean, ordea, hautagaiek lehiaketa-aldiko baremazioa egiteko agiriak aurkezteko unean formalizatu beharko da beranduenera ere.\nOsakidetza-Euskal osasun zerbitzuan lotura finkorik gabe zerbitzuak eskaini dituzten hautagaiei, gaur egun ezin baldin badute kategoria horietako postutarako lehian sartu arautegia aldatu izanagatik kategoria desagertu delako edo orain eskatzen den titulazioa ez daukatelako, bete duten lanpostuan pilatutako antzinatasuna baloratuko zaie, baina lanbide-talde bereko edo beheragoko prozeduretan eta behin bekarrik. Hautagaiak berak erabakiko du, titulazio nahikoa duen zein prozeduretan nahi duen antzinatasuna baloratzea. % 75eko portzentajearen araberako balorazioa emango zaio. Osakidetza-Euskal osasun zerbitzuak ofizioz egingo du zerbitzu-lotura, baldin eta hautaketa-prozesu honetan hautagaiek kategoria bakar batean parte hartzen badute.\nOsakidetza-Euskal osasun zerbitzuan Erizaintzako Laguntzaile kategoriako erizaintzako laguntzaile plaza daukaten langileek, 1984ko ekainaren 14ko Agindua indarrean jarri zenean osasun-arloko teknikari espezialista lanetan jardun baziren, eskabideak aurkezteko azken egunean dagokien espezialitateko Osasun arloko Teknikari Espezialista titulazioa baldin badaukate, eta plaza lortzen badute, gaur egun betetzen ari diren plaza eta destinoan jarraitu eta lanbide-kategoria berria finkatzeko aukera daukate.\nEra berean, Osakidetza-Euskal osasun zerbitzuan Erizaintza kategorian langile finko izendatutako langileek dauden plazan eta destinoan jarraitu ahal izango dute, lanbide-kategoria berria finkatuz. Horretarako, Osasun Mentaleko Erizain kategoriarako deialdia egiten denean, Osasun Mentaleko Erizaintza espezialistaren titulazioa izan beharko dute eta Osasun Mentaleko plazan ari badira.\nVitoria-Gasteiz, 2011ko maiatzaren 9a.


Donostiako Sustapena - Fomento de San Sebastián - Donostian kontrataziorako laguntzak eskatzeko epea ireki da\nHome Gaurkotasun-albisteak Berriak Donostian kontrataziorako laguntzak eskatzeko epea ireki da\nSustapen Ekonomikorako Zinegotzigoak, Donostia Sustapenaren bitartez, tokiko ehun ekonomikoari sostengua emango dioten eta lehiakortasuna hobetuko duten politikak sustatu nahi ditu, geroz eta polarizatuagoa dagoen eta globalagoa den merkatu baten testuinguruan, enpresa egitura lehiakor eta iraunkorra lortu ahal izateko. DonostiaUP! 2019 Planaren bidez hainbat neurri jarri dira abian langabeen lan munduan txertatzea hobetzeko helburuarekin, enplegua lortzeko desabantaila handienak dituzten pertsonengan arreta berezia jarrita. "Hirian kontratazioa sustatzeko beharrezkoak diren estrategia guztiak indartu behar direla uste dugu, batez ere zailtasun gehien dituzten kolektiboen inguruan, hala nola luzaroko langabeak edo DSBE (diru sarrerak bermatzeko errenta) jasotzen duten langabeak", adierazi zuen Ernesto Gascok, Sustapen Ekonomikorako Zinegotziak.\nLaguntzak talde hauen barne dauden pertsonen kontrataziorako sortu dira:\n1.- Kolektibo hauetako langabeen kontratazioa:\nDSBE (diru sarrerak bermatzeko errenta) jasotzen duten pertsonak.\n35 urtetik beherakoak.\n55 urtetik gorakoak.\n2.- Kolektibo hauen barne ez dauden langabeen kontratazioa.\n3.- Emakume langabeen kontratazioa, emakumeen kopurua gizonen kopuruaren %50etik beherakoa den arlo profesionaletan.\nLaguntzak eskuratu ahal izateko onuradunek baldintza hauek bete beharko dituzte:\nKontratatutako pertsonaren lan zentroa Donostian egotea.\nAktiboa 10 milioi eurotik beherakoa izatea.\nBatez beste, 50 pertsona kontratatu baino gehiago ez izatea.\nEzingo dituzte laguntza hauek jaso irabazi asmorik gabeko erakundeek edo sektore publikoko erakundeen mendekoak diren edo sektore publikoko erakundeen %25etik gorako partaidetza duten erakundeek.\nKontratazioek baldintza hauek bete beharko dituzte:\nKontratatutako pertsonak langabezian egotea eta Lanbide-Euskal Enplegu Zerbitzuan enplegu eskatzaile gisa izena emanda egotea lan harremana hasi aurretik.\nKontratatutako pertsonak Donostian erroldatuta egotea kontratazioa hasi aurretik.\nLanpostuak enpresaren jarduerarekin lotura zuzena izatea.\nModu telematikoan edo presentzialean aurkeztu ahal izango dira eskabideak.\n1.- Eskabide telematikoak Donostiako Sustapenaren webgunearen bitartez egingo dira (www.fomentosansebastian.eus) 2020ko urtarrilaren 13ko 09:00etatik, bertan ezarritako eskakizunekin bat etorrita.\n2.- Eskaera presentzialak Donostiako Sustapeneko Informaziorako Zerbitzu Zentraletan aurkeztuko dira, Erregina Erregentea 8 - Victoria Eugenia Antzokia - 20.003 Donostia helbidean, 2020ko urtarrilaren 13tik Donostiako Sustapeneko webgunean erreferentzia egiten den arreta publikorako ordutegian.\nEskabide presentzialak paperezko euskarrian aurkeztu beharko dira.\nLaguntzek Lanbide-Euskal Enplegu Zerbitzuaren diru laguntza jasotzen dute, enplegua sustatzeko tokiko ekintzetarako 2019ko ekitaldiko laguntzen deialdiaren esparruan, Lanbide-Euskal Enplegu Zerbitzuaren Administrazio Kontseiluak 2019ko otsailaren 27ko akordio bidez onartu zuena eta 2019ko martxoaren 25eko EHAAn argitaratu zena. Esp.: R/19 LPE 08G.\nLaguntza hauez gain badira ere, urte osoan zehar, DonostiaUP! sustapen ekonomikorako planaren esparruan abian jartzen diren beste hainbat programa espezifiko, kolektibo jakinak lan munduak txertatzeko helburua dutenak, hala nola 45 urtetik gorakoak, 35 urtetik beherakoak edo luzaroko langabeak.\nDonostiako udalak hiriko merkataritzari...\n"Donostia Market Plaza" plataforma aktibatu du, eta eskueran jarri erosketa bonuen... gehiago


HEGAZKINAK - SALBAMENDU TALDEA: Librería-Papelería. Artículos de Librería Intomar\nHEGAZKINAK - SALBAMENDU TALDEA de Librería Intomar\nDustyk, lasterketa-hegazkin ospetsuak motorra hondaturik duela aurkitzen du; hori dela eta, ezingo du berriz ere lehiatu. Berri txarraren gorabehera, ez du etsitzen, eta bere eskarmentua erabiltzea erabakitzen du sua itzaltzeko taldean parte hartzeko. Murgil zaitez Hegazkinak. Salbamendu-taldearen mundu liluragarrian, eta ikusi nola entrenatzen den hegazkin fumigatzailea, hegazkin-lehiaketako izarra, suhiltzaile-hegazkin izateko. Bizi ezazu abentura hau Dusty eta haren lagun su-itzaltzaile adoretsuekin batera, eta ezagutu nolakoak diren salbamendu-hegazkinak eta parke nazionalen mundua. Eta ikasi hiztegia ingelesez. Ederki asko pasatuko duzu paperezko hegazkinak eginez. 10 modelo daude! Eta opari, trokelatutako 3 hegazkin eta inprimatutako 20 orri, zure hegazkinak egiteko.\nMe gustaría recibir información más detallada sobre HEGAZKINAK - SALBAMENDU TALDEA


Eskertza | Sagasti Etxea\nEtiketaren artxiboa: Eskertza\n2021-01-19 -n ebarberena-kargitaratuta\nEz da agur mezua hau, eskertza mezua baizik. Izan ere, aurkezpen mezua eta irakurtzen ari zaren testu hau kontatuta, ehun dira honezkero Sagasti Etxea blogean egin ditudan iruzkinak.\nBehiala baldarkeriak nire etxeko aldaba jo zuenetik uzkur nintzen idazteko. Dena nuen zalantza eta kezka, gogoan dut nola Goienako Puntua aldizkarirako testu bat idazteko mareatu nuen kazetari gaixoa: bidalita ere zortzi edo bederatzi aldiz aldatu nuen testua bukaeran gustura ez gelditzeko. Akaso lehen ausartegia zena idazte kontuetan orain larri, mundu honetan jende inozoa nekaezina denaren ziurtasunak lur jota.\nIritsi zen martxoan COVID-19a eta denok etxera bidali. Txerra Rodriguezen gogoeta baten harira ekin nion blogari, etxetik ezin irteteak ezerezetik ateratako denbora irakurtzeari eskainiko niola erabakita nuenean, lan ordu telematikoen ondorenean. Iheserako orri sorta baino ezkutaleku hoberik ez zait okurritzen. Horrenbestez, ez zen zaila izan bi helburuak uztartzea, nire mamuei aurre egin eta maite dudanaz blog batean jardutea. Ordutik etorri dira liburuak euskaraz, gaztelaniaz eta katalanez, prosa eta poesia, saiakera eta komikia. Blogean 98 liburuz ari banaiz ere 10 hilabete hauetan beste bospasei irakurri ditut, ez zaizkidanak askorik gustatu, egiari zor. Iluntasunerako badaude beste apostolu batzuk, horretan afizioa dutenak, baina nik uste dut hobe dela ezezagunen lanen aurrean isiltzea gauza itsusiak esatea baino. Gurean (ustezko) onberatasunaren aurka jarduten dutenetatik hamarretik bederatzik arbitroa senide du edo esne mamitan hazi da. Horraino esanda nahikoa.\nEz nuke amaitu nahi halere eskerrik eman gabe blog honen irakurle gutxi fidelei. Itsasori, irakurle finenari, baina baita amari eta beste askori. Tartean Iban, Jokin, Urko, Karmele, Diego, Mikel S, Irati, Mikel I, Patxi, Hedoi, Xabier, Itziar, Jon, Josu U eta Josu G… Eskerrik asko guztioi bihotz-bihotzez. Etorriko dira liburu berriak, zorionez afizio zoragarria da irakurketa, onak eta txarrak, eta jardungo dugu honetaz eta hartaz ofiziotik baino afiziotik, horretarako baita liburuen etxea den Sagasti Etxea. Egin dezagun topa!\nKategoriak Sailkatu gabea\t| Etiketak Ehun, Eskertza\t| 4 erantzun\nJosu Urkiola(e)k 100 iruzkin bidalketan\nUrko Azpitarte Zubizarreta(e)k 100 iruzkin bidalketan


Tolosaldea osasun publikoaren alde: «Gezurretan eta gauzak nahasten dabil Darpon»\nIldo horretan, Darponekin berarekin biltzeko hainbat saialdi egin dituztela salatu zuten eta, ondorioz, ulergaitza iruditzen zaie sailburuak komunikabideen bitartez erantzutea beraiei. Era berean, «oso esanguratsua eta, era berean, ulertezina» da, beren hitzetan, «errespetu falta izatetik harago», Tolosaldera eginiko bisita alkateekin biltzeko erabili ez izana.\nSailburuaren hitzak baloratzen hasita, hau «gezurretan eta gauzak nahasten» dabilela salatu zuten. «Alkateok ez dugu inoiz jarri auzitan Asuncion klinikako langileen profesionaltasuna; zerbitzua gehiago kaskartu ez bada, beraiei esker izan da. Bestalde, egoera ekonomikoaz jakitun, ez dugu ospitale publiko berri bat eskatzen», adierazi zuten Darponen hitzei erantzunez. Gauzak horrela, euren nahi bakarra 2011ko azaroan Asuncion klinikarekin Lakuak sinatu zuen hitzarmenaren aurreko egoerara itzultzea dela azpimarratu zuten, «mila bider adierazi dugun bezala».\nOsasun Sailak hitzarmenaren balorazio txostenean agertzen diren zenbait puntu iker ditzala ere eskatu zuten, baita urteroko 20 milioi euroen justifikazio- txostena erakusteko ere. «Gu guztiona den diru hau nola gastatzen den jakin nahi dugu», esan zuten. Ildo horretan, Tolosaldean 2011ko azaro aurretik zegoen egoera zerbitzuen «kontzertazio» egoera bat zela berriro nabarmendu ostean, egungoa «pribatizazio» egoera bat dela salatu zuten, «anbulatorioetan eskaintzen ziren zerbitzuak klinika pribatu baten eskuetan gelditu eta anbulatoriotik kendu diren heinean».\nGauzak horrela, eskua luzatu zioten beste behin Darponi Tolosaldeko osasun zerbitzuaz hitz egin eta lanerako mahaia eratzeko. Alkateen esanetan, bertan hitz egin beharko da egungo osasun arretaz eta etorkizunean honek herritarren eskubideak bermatzeko hartu beharreko bideaz, espezialitateak anbulatoriora itzularaztea lehentasunezko eztabaida izanik, beren ustez. Bestalde, Tolosaldeko 30 herrietan onartu den mozioaren oinarriak aurkeztu zituzten, 2011ko egoerara itzultzea eta aurrez aipaturiko lanerako mahai hori eratzea eskatzen zutenak.\n«Darpon sailburua gezurretan eta gauzak nahasten dabil» (Diario Vasco)\nJon Darpon Osasun sailburuak alkateei «bizkarra eman izana» salatu dute (ataria.info)\nAlcaldes de Tolosaldea piden a Darpón crear una mesa de trabajo sobre sanidad (naiz.info)\nIriarte: "Darpon gezurretan dabil" (28 kanala)\ntxuri 26 de febrero de 2014, 12:55\nTan solo y como comentario, ya que en la noticia, y tod@s sabemos como se dan las mismas, no he visto ninguna especificación al respecto.\nToda iniciativa que se plantee ante el Gobierno Vasco, con el fin de avanzar hacia esa Sanidad de Gestión Publica, que venimos reivindicando, siempre será positiva y por ello, lógicamente y desde mi punto de vista, esta también lo es..\nPero !ojo!, puede ser un grave error político, que en aquellas iniciativas como esta, que se planteen y se puedan plantear desde y entre Instituciones, se prescinda o no se cuente con la participación directa en las misma de l@s ciudadan@s de base, ( Colectivos, Entidades Populares, Coordinadoras, etc,) ya que en definitiva, siempre será o debiera de ser EL PUEBLO, si hablamos en términos de DEMOCRACIA, quien ejerciendo su poder soberano como tal, decida aquello que en su conjunto y mayoría, entienda como mas correcto.\n¡ SI SE PUEDE ¡ ¡ TODOS JUNTOS PODEMOS ¡\nAnónimo 26 de febrero de 2014, 17:42\nLlama la atención “el buen oído” que tiene el consejero Darpón y los que defienden el concierto realizado con la clínica de la atención cuando REPETIDAMENTE OYEN LO QUE NO SE DICE(«Es una irresponsabilidad poner en tela de juicio la capacidad y compromiso de los profesionales de la clínica de la Asunción), mientras que lo que he leido que dicen los alcaldes es: “que la calidad de atención sanitaria en la clínica no se ha deteriorado mas gracias al trabajo realizado por los trabajadores” y en cambio HACEN LOS OIDOS SORDOS A LO QUE EN TANTOS FOROS( prensa, manifiestos, Gobierno Vasco , …)HA DENUNCIADO Y REPETIDO LA PLATAFORMA TOPA( que en esa clínica vienen trabajando médicos generalistas que hacen funciones de especialista y que también trabajan médicos jubilados que en Osakidetza ya no podrían trabajar, con el objetivo de disminuir las listas de espera


Web orriei buruzko ohiko galderak\nWebguneei buruzko ohiko galderak\nZenbat denbora behar duzue webgune berri bat sortzeko hutsetik hasita?\nWebgunearen arabera, baina gehienetan 15 eta 30 egun artean eginda dago.\nWeb orrietako eduki eta testuak idatzi behar ditut?\nOro har bai. Guk laguntza eskaini eta aholkua eman dizazukegu, eta hala egingo dugu, webgunearen egitura, informazioaren antolatzea, nabigagarritasuna, eta abarri buruz, baina benetako ezagutza zure esku dago, eta nahiz ez guk lagundu, zure ekarpena guztiz beharrezkoa da.\nZenbat kostatuko zait webgunea sortzea?\nWebgune motaren araberakoa izango da; hemen dituzu ohiko aukerak\nZer esan nahi du webguneak posizionamenduaren oinarriak jarraituta sortu izana?\nSEO teknikak erabiltzen direnean webgune bat posizionatzeko, eta nahiz eta beste aspektu batzuk aintzat hartu behar diren arren, sortutako edukia eta webgunearen egitura eta programazioa baldintza zehatz batzuk bete behar dituzte posizionamenduaren lan hori arrakastatsua izateko. Sareaz Blai-k ondotxo dakigu hori, eta sortzen ditugun webgune guztiak baldintza horiek betetzen dituzte. Horrek ez du zertan ekarri berez posizonamendu on bat, baina lehia gutxiko terminoetarako hala izatea gerta liteke. Hala ere, oinarri horiek jarrita daude eta posizionatzeko orduan egin behar den lana arintzen da.\nZer gertatzen da sortutako webgunearen estetika ez bazait gustatzen?\nHori gerta ez dadin egiten dugu lan. Horregatik, zuzenean ikusiko dituzu egingo ditugun aldaketa guztiak zuk nahi duzuna hori dela baieztatzeko. Zer edo zer gustatzen ez bazaizu, aldatu eta beste irtenbide bat bilatuko dugu zure ikusminak asebetetzeko.\nZer gertatzen da webgunearen edukia aldatu nahi badut informatika-ezagutzak izan barik?\nSistema prest dago edozein ezagutze handirik gabeko erabiltzaileak sartu eta edukia eguneratu ahal izateko. Horretarako tutoriala txiki bat utzi eta azalduko dizugu zalantza guztiak argitzeko. Eta hala nahi baduzu, gure mantentze-zerbitzua eskainiko dizugu arazo guztiak ekiditeko.\nEta webgunea beste hornitzaile bat kudeatzea nahi badut?\nEz dago arazorik. Webgunea zurea da, eta nahi duzuna egin dezakezu. Gure aldetik ez dugu inolako oztoporik jarriko, eta erraztasun guztia emango diogu hornitzaile berriari arazoak sor ez daitezen.\nEnkriptatutako edozein motatako kodea erabiltzen duzue lehiakideak oztopatzeko?\nGaratzen ditugun webgune guztiak PHP teknologiarekin sortzen dira, inolako kode ezkuturik erabilita, edukien kudeatzaile baten bitartez. Era horretan, hobetu eta aldatu ahal izango duzu webgunea erraztasun osoarekin.\n¿Webgunea nabigatzaile guztiekin izango da bateragarria?\nErabilitako teknologia guztiz unibertsala da, eta salbuespen batzuk kenduta, nabigatzaile zahar batzuekin, dena ikusiko da ondo guztietan. Edozein kasutan, egindako webguneak nabigatzaile nagusietan frogatzen ditugu, eta baita bereizmen ezberdinak erabilita ere arazoak ez daudela ziurtatzeko.\nEz dut denborarik hosting hornitzailea bilatu eta webguneak igo, mantendu eta konfiguratzeko. Egin al dezakezue?\nNahi duzun hornitzailea aukera dezakezun arren, gure esku uzten baduzu guk egingo dugu domeinuaren erregistroa, eta zure beharretarako egokia den hosting batean jarriko dugu.\nWebgunearen bertsio mugikorra egin nahi dut. Posible al da?\nBai noski. Hemen ikus dezakezu webgune mugikorrei buruzko informazio osoa. Jar zaitez gurekin harremanetan eta aukerei buruzko informazioa emango dizugu.\nBadago hosting hornitzaileek webguneak egiteko tresna automatikoak dohain eskaintzen dituztenak. Zergatik ordaindu behar dut orduan nire webgunea egiteko?\nEgia da hornitzaile handi batzuek mota hauetako eskaintzak egiten dituztela. Hala ere, badago hainbat kontu aintzat hartu behar dugunak erabakia hartu baino lehen. Hasteko, zuk zeuk egin beharko duzu zure webgunea eurek emandako tresnarekin; erraza, erakargarria eta erosoa izan daiteke, baina ikasi beharko duzu erabiltzen, eta horrek denbora ematen du. Bigarren, ez dago guztia egiterik; emandako tresnek ohiko arazoei egiten diete aurre, baina goizago edo beranduago egin nahi duzun zer edo zer, edo arazo baten aurrean blokeatuta geratuko zara, eta konpontzeko denbora eta esfortzu itzela jarri behar izango duzu mahai gainean. Hori, azkenean konpontzen lortzen baduzu, zeren batzuetan kanpoko laguntza beharko baituzu. Eta hirugarren, dohaintzat saltzen dizute, baina ez da guztiz egia; eurekin lotuta gera zaitezke betiko hosting hornatzaile moduan, eta oro har prezio garestiagotan. Mugi dezakezu zure webgunea beste hosting batera? Edota webgunea alokairuan duzu eta garatutako hosting-en baino ezin duzu erabili?\nEz dut argi zer behar dudan. Lagun al nazakezue?\nJakina. Jar zaitezte harremanetan gurekin goiburuan agertzen den telefonoan edota posta elektronikoaren bitartez.


Ostirala 11 Ekainak 2021\nLiburua "Brasilgo Clichés" Brasilgo letra tipografikoko topikoen katalogo zaharreko irudiak erabiliz osatu zen. Baina izenburuaren arrazoia ez da ilustrazioen konposiziorako erabilitako topikoak soilik. Orrialde bakoitzaren txandaren arabera, Brasilgo topiko mota batzuk topatzen ditugu: historikoak, portugaldarren etorrera, indiar jatorrien katixetea, kafea eta urrezko ziklo ekonomikoak ... Brasilgo topiko garaikideak ere biltzen ditu, trafikoa nahastuz. zorrak, kondominio itxiak eta alienazioa. Irudikatutako narrazio garaikide garaikidean erretratatua.\nOliba Olio Ekologikoa\nOliba Olio Ekologikoa Epsilon oliba olioa oliba olio ekologikoetako edizio mugatuko produktua da. Ekoizpen prozesu osoa eskuz egiten da, metodo tradizionalak erabiliz eta oliba olioa iragazi gabe botilaratzen da. Pakete hau diseinatu genuen kontsumitzaileek produktu oso nutritiboen osagai sentikorrak errotatik jasoko dituztela ziurtatzeko. Quadrotta botila estalki batez babestuta erabiltzen dugu, larruz lotuta eta eskuz egurrezko kutxa batean jarrita, argizaria estaltzeko. Beraz, kontsumitzaileek badakite produktua zuzenean errotatik datorrela inolako esku-hartzerik gabe.\nAsteazkena 9 Ekainak 2021\nEgutegi Baserria kitset paper animalien egutegia da. Guztiz muntatuta, sei animalia desberdinetako miniaturazko baserri zoragarria osatzen du.\nAsteartea 8 Ekainak 2021\nSarrerako Mahaia ORGANICA Fabrizioren sistema organikoen edozein erretratu filosofiko da, atal guztiak elkarren artean lotuta egon daitezen. Diseinua giza gorputzaren konplexutasunean eta gizakiaren aurrezepzioan oinarritzen zen. Ikuslea bidaia sublimea da. Bidaia honetarako atea birikak bezala hautematen diren egurrezko bi forma masiboak dira, gero bizkarrezurraren antza duten loturak dituzten aluminiozko ardatz bat. Ikusleak arterien itxura duten hagatxo bihurriak aurki ditzakezu. Organo gisa interpreta daitekeen forma. Finala txantiloi ederreko edalontzia da, sendoa baina hauskorra, giza larruazala bezala.\nIgandea 6 Ekainak 2021\nEgutegi Baserria kitset paper animalien egutegia da. Guztiz muntatuta, sei animalia desberdinetako miniaturazko baserri zoragarria osatzen du. Life with Design: Kalitate diseinuek espazioa aldatu eta erabiltzaileen adimena eraldatzeko ahalmena dute. Ikusteko, edukitzeko eta erabiltzeko erosotasuna eskaintzen dute. Arintasunez eta sorpresa-elementu batez inguratuta daude, espazioa aberastuz. Gure jatorrizko produktuak "Life with Design" kontzeptua erabiliz diseinatu dira.\nWood Storm Mahaigaineko Instalazioa Asteazkena 23 Ekainak\nSmartstreets-Cyclepark™ Bizikletentzako Aparkaleku Eraldatzailea Asteartea 22 Ekainak\nInsect Sculptures Publizitatea Astelehena 21 Ekainak\nLiburua Oliba Olio Ekologikoa Egutegi Egutegi Sarrerako Mahaia Egutegi


ADIFek desjabetze prozesua ireki du Aramaion, errepideetan hobekuntzak egiteko - Gorbeialdea - Alea.eus\nADIFek desjabetze prozesua ireki du Aramaion, errepideetan hobekuntzak egiteko\nErredakzioa 2021-01-20 10:52\nZabola eta Untzilla arteko errepidea, Aramaion. / GOIENA\nZabola eta Untzilla inguruko errepide batzuetan egingo diren obrak direla eta, ADIFek desjabetze prozesua ireki du. Bertako ondasun eta eskubideen jabeek —tartean Aramaioko Udalak— horren jakinarazpena jaso berri dute urtarrilean.\nADIFek desjabetze prozesua ireki du Aramaion, Zabola eta Untzilla inguruan errepide batzuk hobetzeko lanak gauzatzeko. Agindua Estatuko Aldizkari Ofizialean argitaratu da, eta bertan kokatzen diren ondasun zein eskubideen jabeek urtarrilean jaso dute jakinarazpena; Aramaioko Udalak ere jaso du, tarte horretan bere jabetzako lurrak dituelako.\nJakinarazpen horietan aipatzen den bezala, erreklamazioak aurkezteko hamabost eguneko epea ezarri da. Udalak azaldu duenez, aurrerantzean, desjabetze prozesuak bere bidea jarraituko du, eta, behin amaituta, obrak egingo dira beheko mapan zehazten diren errepide tarteetan.


2014/11/07 Pertsona adinduak eta elikadura osasungarriaren garrantzia\nGosea kentzea baino garrantzitsuagoa da jakiak hartzea, izan ere, gizarte eta harremanei loturiko gertakizuna baita. Modu boluntarioan egiten denez, hezkuntza partaide izan daiteke elikaduran, eta horren bidez hartu ditzakegu elikagai desberdinak dituzten jakiak. Urteetan zehar finkatzen da pertsona adinduen elikaduraren inguruko jokabidea, eta horren ondorioz, aldatzen motelak dira, eta zail gertatzen da jokabide batzuek etetea.\n2014/11/06 Bizkaiko egoitzek 19 zigor jaso zituzten 2013an\n12 zigor jaso zituzten arau-hauste larriak direlako, 2.000 eurorainoko isunekoak. Arrazoien artean, honako hauek daude: gehieneko okupazioa gainditzea, kontratu edo langileen titulazio eza, edo sendagaiak ematekotan akatsak egitea.\n2014/11/03 Aldundiak Bermeoko Arrantzale Museoa ireki du, guztiz zaharberritua\nZaharberritze horri esker, Museoko ekipamenduak eta erakusketa-espazioak asko hobetu dira. Orain bisitariek inoiz baino hobeto ezagutu eta balioetsi ahalko dute pertsonen eta itsasoaren arteko lotura: benetako bizimodua. Lanek iraun bitartean 4 bao historiko agertu dira, hiru Errenazimendukoak eta bat Gotikokoa. Horiez gain, Errenazimendu garaiko barruko hiru arku agertu dira.\n2014/11/02 Bizkaiko parke naturalek programazio erakargarria eskainiko dute azarorako\nArmañonek, Gorbeiak eta Urkiolak ekintzak eta jardunaldiak eskainiko dituzte, gure lurraldeko bioaniztasuna ezagutarazteko eta Iraunkortasunaren aldeko Hezkuntza bultzatzeko. Lurraldeko Parketxeek beren hezkuntza lana garatzen jarraitzen dute, eta hurrengo hiletarako programa berri bat eskainiko dute\n2014/10/31 Zahartze aktibo eta osasungarri baten alde\nAktiboa eta osasungarria den zahartzeak oinarri hartzen du gure premia, desira eta gaitasunen arabera partaide izatea gizartean, osasun fisiko ona izateko aukerak ahal den gehienean baliatuz, emozionalki ongi sentituz eta egokia den ingurune sozial bat izanik. Xedea da pertsona adinduen bizi-kalitatea eta itxaropena areagotzea.\n2014/10/22 Iñaki Castañeda eta Alfredo Olabegoia 66 zenbakiko errepidea egin dute\nOztoporik Gabe azokan desgaitasuna duten pertsona bik bizikleta egokituekin ABEetako 66 zenbakiko errepide mitikoan izan duten abentura ezagutu ahal izan dugu. Balentria izan da eta, Aldundiaren laguntza ekonomikoarekin, bi hilabete inguru behar izan dituzte ibilbide osoa egiteko. Egunean 100-120 km egin dituzte. Denbora horretan zehar AEBetako 12 estatu zeharkatu dituzte, eta hainbat hiri enblematikotatik igaro: Los Ángeles, Santa Fe, Amarillo, Oklahoma edo San Louis, besteak beste.\n2014/10/22 Bilbo zahartzen da\n2030ean Bilboko biztanle kopurua %8 murriztuko da eta auzokideen hirutik batek 65 urte baino gehiago izango ditu. Biztanle-galtzeak auzo guztietan izango du eragina. Udalak hiriko ateak ireki nahi dizkie pertsona eta jarduera berriei.\n2014/10/21 Zahartze osasuntsuari buruzko jardunaldia\nZahartze osasuntsua. Hauxe da Jakiundek, Eusko Jaurlaritzarekin eta beste erakunde ofizial batzuekin batera, antolatutako jardunaldiaren gaia. Jardunaldira gonbidatuta zaudete LAGUNSAREAren lagun guztiak.\n2014/10/17 Urdaibai biosfera erreserba etxetik zuzenean\nGoizean goiz esnatu eta Urdaibaiko paduren egunsentiaz zuzenean gozatzea teknologia berriek soilik eskaintzen diguten aukera da.\n2014/10/17 Azucena Rubio berriro Sestaon 75 urte pasa eta gero\nAzuzena Rubio Olmo Sestaon jaio zen 1934an eta, Gerra Zibilaren ondorioz, atzerrira ihes egin behar izan zuen.


Hitzak eta hortzak | Iritzia | Berria\nHitzak eta hortzak\nInoren zer esangoak lotzen badizkigu zangoak, atera kontu zer gerta litekeen mintzo zaigun hori koitadu izenbako bat izan ordez itzal handiko norbait denean.\nAristotelesek sekulako ekarpena egin zion mendebaldeko filosofiari, eta horrixe zor dio bi mila eta hirurehun urte igarota ere batere apaldu ez den ospe itzela. Bere aldiko bururik argiena izanda ere, ordea, bere aldiaren kume eta jopu da beti gizakia, eta arlo askotako ekarpen harrigarriekin batera arlo askotako pitokeria galantak ere utzi zizkigun filosofo greziarrak (denean eta beti geniala ezin izan!).\nAristotelesen pitokeria horietako bat, hauxe: emakumeek gizonek baino hortz-hagin gutxiago dituztela. Dedukzio bidez iritsi zen ondorio horretara: emakumea, izatez, hiritar petoaren eta jende izatera ere iristen ez den esklaboaren arteko kate maila galdu halako bat da; ahulago izanik, odola meheago du gizonak baino, eta gorputz tenperatura apalagoa; beraz, gizonak baino hortz-hagin gutxiago izan behar, nahitaez.\nArrazoibide txukuna, premisak ontzat hartzeko modukoak balira. Hori esan zuenerako, jakintzaren guru erabatekoa zen Aritoteles, eta jendeak itsu-itsuan sinetsi zuen andreen hortz-haginen kontua. Luzaroan ez zitzaion inori otu maixuaren esana zalantzan jartzea.\nNorbaiti harrigarria gertatuko zaio hain erraz egiaztatu (edo gezurtatu) daitekeen kontua nola irentsi litekeen horrela. Aristoteles bera birritan ezkondua zen, baina beste edonork ere aski zuen inguruko emazteki baten hortz-haginak kontatzea, filosofoa oker zegoela frogatzeko (horretarako baimena lortzea erraza ote den, horixe ez dakit nik, ez naiz eta inoiz inoren hortzak zenbatzen saiatu). Kontuak kontu, inork ez zuen hortzen kontaduria egiteko lanik hartu.\nHauteskunde kanpaina honetan sarri etorri zait burura filosofia ikasten ari nintzela gogoan iltzatuta geratu zitzaidan pasadizo (peri)patetiko hori.\nAzken lau urteotan, erabateko gehiengoa baliatuz, Espainiako erresuman ongizatea kimatzen, ustelkeria gizentzen eta frankismoaren espirituari lustrea ateratzen aritu direnak ongizate gizartearen bermetzat aurkezten zaizkigu orain. Inkesten arabera, badirudi jendeak sinetsi egiten diela, gainera; antza, boterean denari dena barkatzen zaio hegoalde (z)urrun hartan. Nola ulertu, bestela, Prestige itsasontziaren isuriak «plastilina izpi ziztrintzat» jotzen eta 2011ko martxoaren 11ko atentatuak ETAri egozten setatu zena presidente izatera iritsi izana, eta orain kargua berritzeko aukerak izatea?\nEgia esan, boterea eskuratzeko arriskua duten beste alderdi espainiarrak ere ez zaizkit suziriak jaurtitzen hasteko modukoak begitantzen, baina txarren artean ere graduak daude, eta aukeran zuhurragoa dateke txar zahar ziurra baztertu eta balizko txar berriari txanda ematea. Klima aldaketaren kontra gaude, baina giro aldaketaren alde.\nEuskal Herria ia desagertu egin da estatu espainiarreko eztabaidetan (Txirritarena, akaso: «errespetua guardatu zuten / beldur ziraden artean»). Gurean, berriz, oro har deseroso atzeman ditut nik Hegoaldeko hautagaiak (Espainiako sukurtsal huts ez diren alderdietakoak, behintzat), lehiatu nahi ez eta hala ere lehiatu beharraren arteko talkan edo.\nBistan da ez dugula asko aurreratu Aristotelesen garaitik: atzo ttunttun, gaur ere ttunttun...\nEmakumeak hortz-hagin kopuruan (ere) gizonon berdin direla egiaztatzea bezain erraza baita, azken batean, politikariek hauteskunde garaian diotena sinesteko modukoa den (edo ez) erabakitzea.\nTratulari ezinago kaxkarrak ginateke, kuanto, saldu nahi diguten astoaren hortzei erreparatu ordez saltzaileen hitzetan fidaturik egingo bagenu erosketa.


Koronabirusaren krisiak iraun bitartean, aldendu sare sozialetatik — Gaztezulo\nKoronabirusaren krisiak iraun bitartean, aldendu sare sozialetatik\nKoronabirusaren krisiak iraun bitartean, aldendu sare sozialetatik Depresioa eta antsietatea inoiz baino gehiago igo dira azken hilabeteetan, eta sare sozialek kaltea areagotu dezakete. https://www.gaztezulo.eus/albisteak/koronabirusaren-krisiak-iraun-bitartean-aldendu-sare-sozialetatik https://www.gaztezulo.eus/albisteak/koronabirusaren-krisiak-iraun-bitartean-aldendu-sare-sozialetatik/@@download/image/socco.jpg\nDepresioa eta antsietatea inoiz baino gehiago igo dira azken hilabeteetan, eta sare sozialek kaltea areagotu dezakete.\nMartxoan hasi ginen osasun krisiarekin, eta zazpi hilabete geroago badirudi kontua luzerako doala; uda garaia, oporrak eta eguraldi ona igarota, udazkenak ekarritako hotz eta euriarekin batera iritsi zaigu koronabirusaren bigarren olatua, gripea, katarroak eta bestelako gaitzekin batera. Garaiotan, inoiz baino garrantzitsuagoa da gure osasun fisikoa eta batez ere mentala zaintzea, baina nola? Adituek diotenez, sare sozialak baztertuz.\nAzken hilabeteetan nabarmen igo dira depresio eta antsietate kasuak, eta horregatik, psikologoen elkarteek hainbat gomendio luzatu dituzte horren sentikor dagoen osasun mentala zaintzeko. Gomendioen artean Internet eta sare sozialen erabilera mugatzea aurkitzen da, telebista eta albistegiak neurriz ikustearekin batera. Hain zuzen, kanal horiek gure burua gehiegi estimulatzen dute, beldurra eta ezinegona biderkatuz. Sare sozialek ez dute batere laguntzen antsietatea dugunean; gure beldurrak, obsesioak eta mamuak xaxatzeko tresna bikaina dira.\nHain zuzen, Computers in Human Behavior aldizkari zientifikoan argitaratutako ikerketa batek ondorioztatu du osasun krisia iraun duen bitartean sare sozialak etengabe erabili dituztenek antsietatea eta depresioa sufritzeko aukera gehiago dituztela. Ikerketa Wuhanen egin dute, koronabirusaren krisiak eztanda egin zuen eremuan, hain zuzen; ikerketan parte hartu dutenen %50 depresio sintomak zituzten, horietako %20 sintoma nabarmenekin, krisia hasi aurretik ondo zeuden arren.\nAdituek ez dute sare sozialen erabilera guztiz baztertzeko beharrik ikusi, izan ere, senide eta lagunekin kontaktua mantentzen laguntzen dute, eta hori ezinbestekoa da osasun mentala zaintzeko. Kontua, neurriz erabiltzea litzateke, beti erraza ez den arren.


Europako Hauteskundeak | Simon Hix:'Jende gutxik daki Barroso nor den'\nSimon Hix London School of Economics unibertsitateko Gobernu saileko burua.\nLondon School of Economics unibertsitateko Gobernu Saileko buruak, Simon Hixek, urtero argitu behar izaten du zer esan nahi duen 'demokrazia defizita' esamoldeak.\nBatzuek oso kritiko esaten dute Europar Batasunak ez duela legitimitaterik herritarrok ezin dugulako EBko jardueretan parte hartu. Berdin dio EBko Kontseilua herritarrek hautatu dituzten 28 estatuk osatzea eta 1979tik europarrok aukeratzea Europako Parlamentua.\nOrain Europar Batasuneko agintearen hirugarren oina den Europako Batzordeko presidentea hautatzeko aukera dugula esaten digutenean, Hix irakaslearengana jo dugu berriro Europako Hauteskundeetan benetan zer hautatu behar dugun argitzeko.\n- Batzordeko presidentea herritarrok hautatu behar badugu, guri emango dizkigu kontuak gero?\nEz, baina herritarrak Europako Batasuneko bulego garrantzitsuenarekin konektatzeko balioko du. Ez da Europako presidentea, baina Batzordea da EBren botere betearazlea, eta jende gutxik daki nor den Barroso, zein botere dituen, zer ordezkatzen duen eta zer lortu ahal duen. Ez ditu hauteskundeak goitik behera aldatuko, baina prozesu baten hasiera da, eta eskuineko edo ezkerreko gobernu batek EBko politikan aldaketa eragingo duen ikusi ahalko dugu bertan boto-emaileek.\n- Operazio kosmetikoa al da, orduan?\nEz dut uste operazio kosmetikoa denik. Interesgarria izango da zer gertatzen den ikustea. Gobernuak presio handia egiten ari dira Schulz edo Juncker, botorik gehien lortu dituen alderdiaren hautagaia, hautatzeko.\nGobernu batzuek esan dezakete hau proba bat zela. Parte-hartzea handia bada, Parlamentuak honakoa esan dezake:"Ikusi parte-hartzea, legitimazioa lortu dugu, hauteskunde hauek garrantzitsuak dira".\nBaina parte-hartzea txikia bada, gobernuek hauxe esan dezakete: "Inori ez die axola hauteskundeok, utz dezagun alde batera prozesua eta geuk erabakiko dugu nor nahi dugun presidente Batzordean".\n- Aldaketa hau ahalbideratu duen Lisboako Ituna ez da oso argia. Gobernuek badute boto gehien jaso dituen alderdiko hautagaiari betoa jartzerik?\nGobernuek ez dute erraz erabaki hori hartuko hauteskunde hauek lehen aldiz Europako benetako hauteskundeak direla, Europa garrantzitsuagoa dela eta hedabideen jarraipena oso indartsua dela ikusten badute. Alemania kontu honetan kritikoa da. Alemaniako prentsa oso gertutik jarraitzen ari da Schulz eta Junker hautagaien ibilbidea, eta horrek presio handia egin dio Merkeli hauteskunde hauek serio hartzeko.\n- Eta zergatik izan daitezke hauek benetako hauteskunde europarrak?\nEuroguneko zorraren krisiari Europak nola erantzun dion ikusita, argi dago orain jende gehiago konturatu dela zein garrantzitsua den Europa bere eguneroko bizitzan. Espainia, Italia, Irlanda, Portugal eta Grezia aldean argiago dute, herrialde horietako gobernuek Europak agindutako terapia erabili behar izan baitute.\nAlemaniako, Herbehereetako, Finlandiako, Danimarkako eta Suediako herritarrek, bere aldetik, "Europa hegoaldeko hauei" ordaintzen jarraitu behar ote duten galdetu dute.\nBeraz, bi aldeetan, dirua jasotzen duten herrialdeetan eta terapia gogorra agintzen duten herrialdeetan, herritarrak inoiz ez bezala konektatzen ari dira Europarekin.\n- Krisi ekonomikoak hauteskundeak aldatuko ditu?\nAurretik Europako hauteskundeetan gertatu den guztiaren % 90 gobernu bakoitzak bere herrialdean zuen onarpen-maila ikusita azaldu ahal da. Gobernatzen ari zen alderdiari egiten zitzaion test moduko bat ziren hauteskunde horiek.\nOraingoan, baina, batzuen ustez, Europa demokratikoago eta Europa kontserbadoreago baten alde egiteko aukera izango dugu. Oraingoan baliteke Europako hauteskundeak aurrekoak ez bezalakoak izatea.


Gehiago irakurri: Jose Luis Erdoziak Etxarri Aranazko toponimo xeheen 445 izen ofizial bildu ditu liburu batean Iruzkin berria idatzi\nGehiago irakurri: Munduko estatuen araua berritu du Euskaltzaindiak Iruzkin berria idatzi\nEuskara hizkuntza propioa izateaz gain, hizkuntza komun bihurtzearen erronka\nEuskaltzaindiak eta Sabino Arana Fundazioak euskarari eta immigrazioari buruzko gogoeta egiteko mintegia antolatu dute Bilbon. Hamar hizlarik parte hartu dute eta gehienek nabarmendu dute euskara kohesiorako tresna behar duela izan.\nJuan Mari Atutxa (Sabino Arana Fundazioko lehendakaria): “Immigrazioa eta euskara binomioa ezin da arazotzat jo. Errealitate berriaren diagnostiko argia behar dugu eta, hortik abiatuta, bide-orri bat adostu eta Jaurlaritzak aurten abian jarritako Itun soziala landu”.\nAndres Urrutia (euskaltzainburua): “Euskal herritar berriek gure kultura eta gure hizkuntza modu naturalean barneratzeko baliabideak jarri behar ditugu, behar-beharrezkoak diren adostasunak lortu ostean. Eta beraiek gure kulturan murgiltzeko ahalegina egiten duten heinean, egin dezagun guk ere beraienak ezagutzeko ahalegina”.\nGehiago irakurri: Euskara hizkuntza propioa izateaz gain, hizkuntza komun bihurtzearen erronka Iruzkin berria idatzi\nEuskaltzaindia María Chivite Nafarroako lehendakariarekin bildu da eta bere egitasmoak azaldu dizkio\nEuskaltzaindiaren mendeurrenaren emaitzak agertu eta aztertu dituzte ‘Karmel’ aldizkarian


Jeltzaleen eta sozialisten esku lurraldeko hiri hondakinak kudeatzeko sozietatea - Debagoiena - Goiena.eus\nJeltzaleen eta sozialisten esku lurraldeko hiri hondakinak kudeatzeko sozietatea\nEneko Azkarate 2015-08-26 10:11\nGHK sozietatearen infografia, hiri hondakinak tratatzeko lurraldean dauden azpiegiturak azaltzen dituena.\nEAJk eta PSE-EEk kontrolpean dute dagoeneko Gipuzkoako hiri hondakinak kudeatzeko, kontsortzioak sortutako merkataritza sozietatea: GHK. Hain justu ere, Gipuzkoako diputatu bi izango dira lehendakaria eta lehendakari ordea. Jose Inazio Asensio (PSE-EE) Ingurumen diputatua izango da Gipuzkoako Hondakinen Kontsortzioko (GHK) lehendakaria eta Imanol Lasa (EAJ) Gobernantza eta Komunikazio diputatua, berriz, lehendakariordea. Sozietateak atzo egin zuen batzar orokorra eta hantxe aukeratu zuten kontseilu berria.\nGipuzkoako hondakinen kontsortzioaren batzarra ez da erabat eratu oraindik, Gipuzkoako mankomunitate guztiak eratzeke daudelako. Bi eratu dira, horietako bat Debagoienekoa; uztailean eratu zen. Kontsortzioak merkataritza sozietate bat du hiri hondakinen kudeaketarako. Eta hor daude mankomunitateetako eta Gipuzkoako Foru Aldundiko ordezkariak.\nAtzo egin zuen sozietate horrek agintaldiko lehen batzarra eta arduradun berriak aukeratu zituen. Aurreko agintaldian, eta atzo arte, Bilduk izan du erabateko gehiengoa GHK sozietatean. Ainhoa Intxaurrandieta eta Imanol Azpiroz izan dira lehendakaria eta lehendakariordea, hurrenez hurren. Astelehenean, lanak ia amaitzear dituen Epeleko konpostatze plantaren nondik norakoen berri ematen izan ziren Angiozarreko plantan bertan.\nBirziklatze tasak gora\nAzkeneko agintaldian emandako "aldaketa kuantitatibo eta kualitatiboa" nabarmendu zuten biek, datuetan oinarrituz. "Gipuzkoak, hondakinen kudeaketa iraunkorraren alorrean, izugarrizko urratsak eman ditu urteotan" adierazi zuen Intxaurrandietak. Agintaldi honetan lurraldean gaika bildu den materia organikoa %600 hazi dela, errefusaren sormena %30 jaitsi dela eta gaikako bilketak %15 egin duela gora adierazi zuen. Eta mezu bat helarazi nahi izan zien GHK gidatuko duten arduradun berriei: "Datu hauek eskutan, espero dugu GHK-ko agintari berriek azken urte hauetan emandako urratsei eustea, eta hondakinen kudeaketa iraunkor eta garbi baten aldeko apustua egitea".\nJeltzaleek eta sozialistek errauste planta\nMaiatzeko hauteskundeen ostean, jeltzale eta sozialisten esku izango da sozietatea eta Zubietako errauste planta eraikitzea izango da agintari berrien helburua, hala adierazi dute-eta hauteskundeen aurretik eta Foru Aldundian ardurak hartu ostean ere. Gipuzkoako erakundeetan gehiengoa duten EAJ eta PSE-EEkoak lehenbailehen berritu nahi izan dute lurraldean hiri hondakinak kudeatzeko ardura duen sozietatea. Paradoxikoa den arren, kontsortzioa bera Bilduk gobernatzen jarraituko du, harik eta irailean edo urrian, mankomunitate berri guztiak eratu ostean, kontsortzioko organo berriak berritu arte. Ainhoa Intxaurrandietak berak jarraituko du izaten kontsortzioko burua.\nJos Inazio Asensio, GHKko lehendakari berria (Argazkia: Tolosaldeko Ataria).\nAtzo GHK sozietateak egindako batzarrean, lehengo eta oraingo batzarkideak izan ziren, baina Diputazioaren ordezkariak nahikoa izan ziren aldaketak gauzatu ahal izateko. Aldundiak hiru ordezkari ditu batzarrean eta gainerako mankomunitateek beste hiru.\nSozietateko zuzendari nagusi berria Cesar Gimeno izango da eta administrazio kontseiluko bokalak honako hauek:\nFelix Asensio (PSE-EE)\nCarlos Ormazabal (EAJ)\nArcadio Benitez (PSE-EE)\nJaime D. Marcaya (EAJ)\nMikel Duran (PSE-EE)\nAitor Aldasasoro (EAJ)\nMiguel Buen (PSE-EE)\nJuan Maria Altuna (EAJ)\nAinhoa Intxaurrandieta (EH Bildu)\nGHK sozietateko batzarrean erakundeek duten ordezkaritza maila:\nGipuzkoako Foru Aldundia: %33\nSan Markoko mankomunitatea: %29\nTxingudiko mankomunitatea: %7\nDebabarreneko mankomunitatea: %7\nDebagoieneko mankomunitatea: %6\nSasietako mankomunitatea: %6\nTolosaldeko mankomunitatea: %5\nUrola Kostako mankomunitatea: %4\nUrola Erdiko mankomunitatea: %3